San o yeepi wan Kelesten fi en toowlibi waka bun? | Wakititolen\n„Meke ibii man lobi en uman enke fa a lobi enseefi. A uman mu lesipeki en man anga en hii ati.”—EFEISESAMA 5:33.\nSowtu faantiwowtu Yehofa gi man anga uman?\nSaide lobi de taanga fanowdu aini a toowlibi?\nFa Beibel e yeepi man anga uman te den abi polobelema?\n1. Te wan man anga wan uman toow, a libi e switi gi den. Ma san sa miti den bakaten? (Luku a fowtow na a bigin.)\nTE A MAN anga a uman si denseefi na a toow dei, da ná pikin piisii den e piisii. A pisiten di den be e leli sabi denseefi, a lobi fu den be e kon moo taanga dei fu dei. Te fu kaba den e seeka sani fu toow. Te den toow kaba, den abi fu kengi son sani di den be gwenti du efu den wani libi na a wan. A Yehofa sete a toowlibi. A wani a toowlibi waka bun, neen meke a soi man anga uman san den mu du fu den toowlibi waka bun (Odo 18:22). A soi den tu taki ’banowtu o miti den sama di toow’ (1 Korentesama 7:28). San o yeepi toowpaa fu den sowtu polobelema ya á miti den tumisi? San Kelesten mu du efu den wani den toowlibi waka bun?\n2. Sowtu lobi mu de aini wan osufamii?\n2 Beibel e leli u taki lobi de taanga fanowdu. Ma a omen sowtu fasi de fa man anga uman mu soi lobi aini a toowlibi. A de taanga fanowdu fu den poolo anga denseefi. Den mu lobi denseefi. Te den meke pikin, den mu lobi den tu. Ma na a lobi di Beibel e taki e meke wan toowlibi waka bun. Apostel Pawlesi be taki fu a lobi ya di a be taki: „Meke ibii man lobi en uman enke fa a lobi enseefi. A uman mu lesipeki en man anga en hii ati.”—Efeisesama 5:33.\nSOWTU FAANTIWOWTU MAN ANGA UMAN ABI AINI A TOOWLIBI?\n3. Fa toowpaa mu lobi denseefi?\n3 Pawlesi sikiifi taki: „Manengee, i mu lobi yu uman, enke fa Kelestesi lobi a kemeente, te a dede fi en ede” (Efeisesama 5:25). Den Kelesten e waka a Yesesi baka, neen meke den lobi taawan enke fa Yesesi be lobi den bakaman fi en. (Leisi Yohanisi 13:34, 35; 15:12, 13.) Wan Kelesten di toow mu lobi en toowpaa anga en hii ati. A mu de kabakaba fu dede gi en efu a de fanowdu. Ma te polobelema de aini a toowlibi, da kande den nai lobi denseefi so moo. San o yeepi den te a lobi e koo? Na a lobi di Beibel taki Kelesten mu abi. A lobi de „abi boo anga ala sani. Ai biibi ala sani, ai howpu ala sani, ai holidoo winsi san e pasa”. A lobi ya „e tan fu teego” (1 Korentesama 13:7, 8). Te wan toowpaa e holi a mofu di den meke a pakisei, te den e meke moiti fu tan anga denseefi, da den o suku yeepi a Yehofa te den abi polobelema.\n4, 5. (a) San na a faantiwowtu fu a edeman fu a osufamii? (b) Fa wan uman mu si a faantiwowtu fi en man? (c) San wan toowpaa be mu du di den toow?\n4 Pawlesi be soi san na a faantiwowtu di man anga uman abi aini a toowlibi. A be taki: „Meke den uman saka denseefi a den man ondoo, leti enke fa den e saka denseefi a Masaa ondoo, bika a man na a ede fu a uman, leti enke fa Kelestesi na a ede fu a kemeente” (Efeisesama 5:22, 23). A sani ya á wani taki a man bun moo en uman. Yehofa be soi taki a uman abi wan gaan faantiwowtu, bika a be taki: „A á bun fu a man wawan tan. Mi o meke wan sama gi en di fiti en, wan sama di sa yeepi en” (Genesesi 2:18). Wan uman mu yeepi en man fu a de wan bun osufamii edeman. A man mu meke moiti fu waka a Yesesi baka, bika a Yesesi na a „ede fu a kemeente”. Te a man e meke a moiti ya, da en uman o fii bun. A o moo makiliki gi en fu lesipeki en man. A o moo makiliki gi en fu holibaka gi en man tu.\nWi e fusutan useefi moo bun di u du sani enke fa Yehofa wani\n5 Cathy di toow anga Fred taki: „Di mi á be toow mi be e solugu miseefi. Ma di mi toow mi be mu kengi son sani. Mi be mu fitoow mi man taki neen o solugu taki sani waka bun. A á be makiliki, ma nownow wi e fusutan useefi moo bun di u du sani enke fa Yehofa wani.”  (Luku a pisi: Ete wan pelensipali sani.) Fred taki: „A á be makiliki fu teke fesi. Bika mi be mu e du sani fu u tu man fii bun. Ma mi be e begi Yehofa fu a yeepi mi. Mi be e aliki mi uman tu. Neen meke nownow sani e go moo bun. Mi e si taki wi e fusutan useefi bun!”\n6. Fa lobi o yeepi man anga uman fu „libi na a wan” te den abi polobelema?\n6 A toowlibi o waka bun efu den sama di toow ’abi boo anga denseefi. Den mu gi denseefi paadon anga den hii ati te den meke wan fowtu’. Den o go e meke fowtu, bika den a sondu sama. Te den meke fowtu, den mu luku san den sa du fu a á pasa moo. Den mu leli fu gi denseefi paadon. Boiti dati, den mu meke moiti fu soi a lobi di Beibel e taki. Na a lobi ya „e meke sama e libi na a wan” (Kolosesama 3:13, 14). Toowpaa o man soi a lobi ya gi denseefi te den abi pasensi, te den e libi switi anga denseefi anga te den „nai holi taawan na ati” (1 Korentesama 13:4, 5). Te den kwali, den mu meke moiti fu taki fusutan denseefi fosi a taa dei (Efeisesama 4:26, 27). Te wan fu den du wan hati sani anga a taawan a mu abi sakafasi anga deki-ati fu taigi en taki „wai ede gi mi baa”. A sani ya o yeepi den fu losi a polobelema moo gaw. Den o moo lobi denseefi tu.\nA DE FANOWDU FU POOLO ANGA I TOOWPAA\n7, 8. (a) San Beibel e taki fu a didon di man anga uman e didon anga denseefi? (b) Saide toowpaa mu e poolo anga denseefi?\n7 Beibel e taki fa toowpaa mu si a didon di man anga uman e didon anga denseefi. (Leisi 1 Korentesama 7:3-5.) Den sama di toow mu poti pakisei a san den toowpaa abi fanowdu. Den mu e booko den ede anga a fasi fa den toowpaa e fii tu. Efu wan man nai libi switi anga en uman, a o taanga gi a uman fu didon anga en anga piisii. Beibel e taki wan man mu ’libi anga en uman anga koni’ (1 Peitilisi 3:7). Noiti wan man efuso wan uman mu dwengi en toowpaa fu didon anga en, ma a den tu man mu wani. Ai moo teke ten fosi wan umansama abi a fii fu didon anga en man, ma manengee de taa fasi. Den e kisi a fii ya moo gaw. Tokuso a ná te a man efuso te a uman fii, da den mu didon namonamo, ma ala den tu man mu wani.\n8 Beibel nai soi on fa efuso omen leisi wan man efuso wan uman mu poolo anga en toowpaa. Ma ai soi fa son man anga uman be e poolo anga denseefi (Singi fu Salomo 1:2; 2:6). Man anga uman mu libi switi anga denseefi.\n9. Saide a á bun fu abi a fii fu didon anga wan sama di wi á toow anga en?\n9 Te u lobi Gadu anga taa sama, u ná o meke nawan sani poli u toowlibi. Son sama poli den toowlibi fu di den e luku buku, efuso felon di e soi fa man anga uman e didon anga denseefi. U mu meke moiti fu wi á poti pakisei a den sowtu sani de. Wi á mu poolo gi wan sama di wi á toow anga en, bika a sani de be o soi taki wi á lobi u toowpaa. Holi a pakisei taki Gadu e si san wi e du anga san wi e denki. A sani ya o gi u taanga-sikin fu du san a wani. A o gi u taanga-sikin tu fu lobi u toowpaa.—Leisi Mateyesi 5:27, 28; Hebrewsama 4:13.\nTE POLOBELEMA DE AINI A TOOWLIBI\n10, 11. (a) Omen sama e booko toow aini a ten ya? (b) San Beibel e taki fu booko toow? (c) San o yeepi toowpaa fu den á booko toow gaw?\n10 Efu wan toowpaa nai losi den polobelema di den abi, den o wani paati efuso booko a toow. Aini son kondee, afu fu den sama di e toow e booko toow. A sani ya nai pasa makiliki aini a Kelesten kemeente. Ma tokuso, dei fu dei a omen Kelesten e abi gaan polobelema aini den toowlibi.\n11 Beibel taki: „Wan uman á mu fika en man. . . . Ma efu a fika en, da a mu tan sondee man, efuso a mu kon bun anga en man baka. Wan man á mu fika en uman tu” (1 Korentesama 7:10, 11). Kande son toowpaa e si enke den ná o poi losi den polobelema fu den. Kande den e si enke den mu paati namonamo. Ma Yesesi be soi taki Gadu nai si booko toow enke wan lawlaw sani. A be taki: „Nawan sama mu paati san Gadu tyai kon a wan” (Mateyesi 19:3-6; Genesesi 2:24). Yehofa á wani toowpaa booko toow (1 Korentesama 7:39). Ala u mu holi a pakisei taki Yehofa o akisi u faantiwowtu fu den sani di wi e du. A sani ya o yeepi u fu losi den polobelema fu u fosi den kon moo ogii.\nKelesten toowpaa e losi den polobelema fu di den e meke Gadu tii den\n12. Sowtu polobelema e meke toowpaa e wani booko toow?\n12 Saide son toowpaa e abi gaan polobelema? Son wan fu den be abi wan taa denki fu a toowlibi. Te sani nai go enke fa den be denki, da den e fii booko-saka. Taawan ati e boon. Boiti dati a ná ala sama kiya na aseefi fasi. A ná ala den e du sani na aseefi fasi tu. Son leisi den anga den main efuso den pai nai go. Son leisi te den mu koboloiki den moni efuso te den mu kiya den pikin, den nai denki go na a wan se. Ma a wan bun sani fu si taki gaanse Kelesten toowpaa e losi den polobelema fu di den e meke Gadu tii den.\n13. On ten wan sama be sa paati anga en toowpaa?\n13 Son leisi a bunbun sani e pasa di e meke wan man anga uman paati. Son sama paati fu di en toowpaa á wani solugu en. Son leisi den toowpaa e fon den. Boiti dati den e tapu den fu dini Yehofa. Te wan toowpaa abi polobelema, den mu akisi den owluman fu yeepi den. Den baala ya abi ondoofeni. Den sa yeepi i fu si fa i sa wooko anga den sani di i leli. Te wan toowpaa e akisi Yehofa fu a yeepi den anga en santa yeye, da a o yeepi den fu du san Beibel taki. A o yeepi den tu fu abi den manii di wan Kelesten mu abi. (Galasiyasama 5:22, 23) —Luku a pisi: Ete wan pelensipali sani.\n14. San Beibel e taki te wan Kelesten toowpaa nai dini Yehofa?\n14 Beibel e soi taki a abi wini te wan baala efuso wan sisa tan anga en toowpaa, winsi en toowpaa nai dini Yehofa. (Leisi 1 Korentesama 7:12-14.) Wan man efuso wan uman di nai dini Yehofa „santa” te a toow anga wan sama di e dini Yehofa. Den yonkuu pikin di den abi „santa” tu, neen meke Gadu e kibii den. Pawlesi be taigi den sama di toow taki: „Uman, i sabi efu yu o poi yeepi i man fu a teke a biibi? Man, i sabi efu yu o poi yeepi yu uman fu a teke a biibi?” (1 Korentesama 7:16). A omen baala efuso sisa yeepi den toowpaa fu dini Yehofa.\n15, 16. (a) San Beibel taki fu Kelesten uman di abi wan man di nai dini Yehofa? (b) San wan Kelesten mu du te en toowpaa fika en?\n15 A apostel Pawlesi taigi Kelesten uman taki den mu saka denseefi a den man ondoo. A taki: „Saka useefi a u man ondoo. Te son wan fu den á wani du san Gadu Wowtu e taki, da a fasi fa wi e tyai useefi sa meke den kon a biibi sondee fu u taigi den wan sani, bika denseefi si fa wi e libi wan kiin libi anga fa wi abi lesipeki. A uman sa taki wawan leisi anga en man fu Beibel, ma efu a wani en man kon aini a tuu biibi, a mu ’abi lesipeki anga sakafasi. Den manii ya mu de enke wan koosi di nai poli neen sikin. A den sani ya Gadu lobi.’—1 Peitilisi 3:1-4.\n16 San wan Kelesten mu du efu en man efuso en uman di nai dini Yehofa wani paati anga en? Beibel taki: „Efu a man efuso a uman di á de a biibi wani gwe, fika en meke a gwe. Efu a gwe, da a baala efuso a sisa ná abi fu tan anga en toowpaa namonamo. Gadu wani u libi waka bun” (1 Korentesama 7:15). Winsi fa sani o waka moo bun te den paati, tokuso Beibel e soi taki a man efuso a uman di e dini Yehofa, á poi toow anga wan taa sama. Boiti dati, a á mu dwengi en toowpaa fu tan anga en. Kande a wan di nai dini Yehofa o wani kon bun anga en. Kande a toon wan sama di e dini Yehofa bakaten.\nSAN MU DE U MOO GAAN BOOKO-EDE AINI A TOOWLIBI?\nTe wi e poti a dini di wi e dini Yehofa a fesi, wi o moo piisii aini a toowlibi (Luku paragraaf 17)\n17. San toowpaa mu poti a fesi?\n17 Fu di wi e libi a den „kiiboi dei” fu a goontapu ya, meke ’a libi e taanga’ gi u (2 Timotiyesi 3:1-5). Neen meke wi abi Yehofa fanowdu fu yeepi u. Pawlesi be sikiifi taki „a ten di fika á langa moo. . . . Meke den man di abi uman, de enke den ná abi uman. . . . Meke den sama di e wooko anga den sani fu a goontapu, libi enke den sama di nai wooko anga den sani ya tumisi” (1 Korentesama 7:29-31). Pawlesi á be wani soi taki den sama di toow mu poti den toowpaa a wan se. Ma fu di wi e libi aini den lasiti dei, meke u mu poti a dini fu Yehofa a fesi.—Mateyesi 6:33.\n18. Saide Kelesten poi abi wan toowlibi di e waka bun?\n18 Winsi omen sama e booko toow aini a ten ya, tokuso u toowlibi poi waka bun. Ma efu u wani u toowlibi waka bun, u mu meke moiti fu wi anga Yehofa toon bun mati. Boiti dati, u mu e mosoo anga en foluku, u mu wooko anga den leli fu Beibel. U mu meke a santa yeye fu Yehofa tii wi tu. Efu wi e du den sani ya, u na o „paati san Gadu tyai kon a makandii”.—Malikisi 10:9.\n^  (paragraaf 5) Den kengi wantu nen aini a artikel ya.\n^  (paragraaf 13) Luku a pisi di den e kai „San Bijbel e taki fu brokotrow èn fu a prati di trowpatna e prati?” na a pisi Tra prenspari sani aini a buku Meki Gado tan lobi yu.


Tan dini Yehofa anga piisii | Wakititolen\nLEISI AINI Afrikaans Basatongo (Kamerun) Bauletongo Bislamatongo Bulutongo Choltongo Dangmetongo Drehu-tongo Efiktongo Eksosatongo Ewetongo Fontongo Fransitongo Garifunatongo Gatongo Groenlandtongo Haiti Kriorotongo Hawsatongo Ibantongo Igbotongo Ingrisitongo Isokotongo Italiatongo Kabiyetongo Kaktikuel-tongo Kambodyatongo Karen (S’gaw) Kasaktongo Ketyuwatongo (Ankas) Ketyuwatongo (Ayakutyo) Ketyuwatongo (Kusko) Kikaondetongo Kikongotongo Kimbundutongo Kisitongo Kisongetongo Kongotongo Krio Kwangalitongo Kwanyamatongo Lambatongo Laostongo Lingalatongo Lufaletongo Lundatongo Maltatongo Mambwe-Lungutongo Mamtongo Masatektongo (Huwatala) Mauritius Kriorotongo Mbunda Mende Misotongo Miyanmartongo Nahuataltongo (Gerero) Nahuataltongo (Huwasteka) Nahuataltongo (Noord-Puebla) Nahuataltongo (centraal) Ndongatongo Ngaberetongo Ngangela Nidebeletongo Nisematongo Nyanekatongo Okanisitongo Otetelatongo Pidgin (Kameroen) Potogisitongo Quichua (Imbabura) Seisyel-èilanti Kriorotongo Sepeditongo Sesotho (Lesotho) Setswanatongo Sibembatongo Silositongo Sinyanyatongo Spanyorotongo Sramakatongo Sulutongo Swahilitongo (Kongo) Swatitongo Syitongatongo Tahititongo Talapanektongo Tiftongo Totonaktongo Toyolabaltongo Tsongatongo Tsyilubatongo Twitongo Tyokwetongo Tzeltaltongo Umbundutongo Urhobotongo Urundtongo Vendatongo Walisitongo Wayuunaikitongo Welshtongo Yorubatongo\nSOWTU dei be de a moo piisii dei aini i libi? A di i be toow efuso di i meke i fosi pikin? Na a dei di i dopu? Kande a dei di i dopu be de a moo pelensipali dei aini i libi. A dei de, den baala anga sisa be piisii di i soi Yehofa taki i lobi en anga i hii ati, i hii libi, i hii fusutan anga ala i kaakiti!—Malikisi 12:30.\nFanafu di i dopu, i fii fa a dini di yu e dini Yehofa e gi i piisii. Ma a omen peleikiman nai piisii moo enke fa den be e piisii biginbigin. Saide den nai piisii so moo? Saide meke u sa tan dini Yehofa anga piisii?\nSAIDE MEKE SON PELEIKIMAN NAI PIISII MOO?\nA Kownukondee bosikopu e meke u piisii. Saide? Bika Yehofa paamisi u taki a Kownukondee o poli a ogii goontapu ya. Na a Kownukondee o meke a nyun goontapu fu Gadu kon. A sikiifi aini Sefanya 1:14 taki: „A gaan dei fu Yehofa de koosube. A de a pasi e kon. Ai kon gawgaw!” Ma efu wi e si enke u mu wakiti langa tumisi, da u ná o piisii enke fa u be e piisii na a bigin. A sani ya sa meke wi á wooko taanga gi Yehofa moo.—Odo 13:12.\nA de di wi e de makandaa anga u baala anga sisa e gi u taanga-sikin fu tan dini Yehofa anga piisii. Kande a den bun manii di u si a den sama di e dini Yehofa, meke u toon wan Kotoigi. Na a sani ya yeepi u fu bigin dini Yehofa anga piisii (1 Peitilisi 2:12). Ma san e pasa son leisi te den pii ain gi wan baala efuso wan sisa fu di a taangayesi Yehofa? Son baala anga sisa sa fii booko-saka. A sani ya meke den nai piisii moo enke fa den be e piisii biginbigin.\nEfu wi e feti a gudu baka, u na o piisii moo tu. Saide? A goontapu fu Saatan e gi sama taanga-sikin fu bai sani di den ná abi fanowdu tuutuu. Neen meke u mu holi a sani di Yesesi be taki a pakisei. A be taki: „Nawan sama poi dini tu Masaa. Bika a o buuse wan fu den, da a lobi a taawan, efuso a o holibaka gi wan fu den, da a wisiwasi a taawan. Yu á poi dini Gadu anga gudu na aseefi yuu” (Mateyesi 6:24). U ná o poi dini Yehofa anga piisii, efu wi e meke moiti fu fende omen gudu aini a goontapu ya.\nDINI YEHOFA ANGA PIISII\nWan sama di lobi Yehofa nai si a dini di ai dini en enke wan taanga sani (1 Yohanisi 5:3). Yesesi be taki: „Ala den sama di e wooko taanga anga den sama di e tyotyo, u kon a mi, da mi o gi u kaakiti baka. U teke a tyatyali fu mi, da u du enke mi, bika mi abi safu-ati, mi abi sakafasi, da wi o fende kaakiti baka. Bika mi tyatyali safu. Mi lai feke” (Mateyesi 11:28-30). A de di u de wan Kotoigi e meke u fii bun. Ai meke u piisii. A omen sani de di e meke u piisii te wi e dini Yehofa. Meke u luku dii fu den sani ya.—Habakuk 3:18.\nWi e dini a sama di gi u libi, a koloku Gadu (Toli 17:28; 1 Timotiyesi 1:11). U sabi taki a Yehofa gi u libi. Neen meke u wani du ala san u man fu dini en anga piisii, winsi u dopu omen yali kaba.\nHéctor e piisii, fu di ai holi a pakisei sowtu wini a o fende te a Kownukondee o tii. Ai meke moiti tu fu du san a poi aini a peleikiwooko\nHéctor a wan baala di wooko 40 yali enke kelen-owluman. Winsi fa a „kon gaandi”, ai piisii ete fu dini Yehofa (Psalm 92:12-14). A á poi du ala den sani moo di a be e du, bika en uman kon siki. Ma tokuso ai piisii ete fu dini Yehofa. A taki: „Tyali e kisi mi fa mi uman gusontu e go a baka. A á makiliki fu solugu en tu. Ma tokuso mi nai meke den sani de tapu mi fu dini a tuu Gadu anga piisii. A Yehofa meke mi de a libi. A á meke libisama fu soso. Den sani ya meke mi lobi en anga mi hii ati. Mi wani dini en anga mi hii ati tu. Mi e meke moiti fu du ala san mi man aini a peleikiwooko. Mi e meke moiti tu fu pakisei sowtu wini mi o fende te a Kownukondee o tii. A den sani ya e meke mi e piisii.”\nA dede di Yehofa meke Yesesi dede gi u, meke u man libi wan libi di e gi u piisii. „Gadu be lobi goontapu te, neen ede meke a sende a wan kodo Manpikin fi en kon, fu meke den sama di e biibi aini en, á mu dede, ma den mu fende a libi fu teego” (Yohanisi 3:16). Yehofa e gi u paadon fu u sondu te wi e biibi taki a dede fu Yesesi o tyai wini gi u. U sa fende teego libi tu. A sani ya mu e bigi gi u! Efu wi e teke en fu bigi taki Yesesi dede gi u, wi o wani dini Yehofa anga piisii.\nJesús nai suku gudu moo enke fosi. A omen yali kaba ai dini Yehofa anga piisii\nWan baala di den e kai Jesús be e tan a Meksikow. A taki: „A hii dei mi be e wooko. Son leisi mi be e wooko sondee fu boo, winsi mi basi á be e musu mi. Mi be e du en fu di mi be wani meke moo moni. Bakaten mi be leli sabi Yehofa. Mi be kon sabi taki a meke en Manpikin kon dede gi u, anga ala fa a lobi en. Mi be wani dini Gadu anga mi hii ati. Neen meke mi dopu. Di mi wooko 28 yali gi a bodeleifi, neen mi fika a wooko de fu du a fuuten diniwooko.” A so a bigin dini Yehofa anga piisii.\nWi e libi wan kiin libi. A sani ya e gi u piisii. Fa i be e libi fosi i leli sabi Yehofa? Pawlesi be membee den Kelesten aini Rome taki fosi den a be „saafu fu sondu”, ma bakaten den „toon saafu fu leti-du”. Den be e libi wan kiin libi, neen meke den be o libi fu teego (Romesama 6:17-22). Useefi e libi enke fa Yehofa wani. Neen meke den ogii di e miti den sama di e du ogii efuso e libi wan hululibi nai miti u. Ná pikin piisii a sani ya e meke u piisii!\n„Den yali di mi dini Yehofa a den moo piisii yali aini mi libi.”—Jaime\nJaime a wan man di á be e biibi taki Gadu de. A be lobi feti. A be e bokusu. Ma di a bigin go a den komakandaa fu Yehofa Kotoigi, a be lobi fa den Kotoigi de. A be si taki den lobi denseefi. A be wani tapu anga a libi di a be e libi fosi, neen meke a akisi Yehofa fu yeepi en, fu biibi taki Gadu de tuu. Jaime taki: „Pikinpikin mi kon si taki wan Gadu de di abi tyali-ati. A de enke wan Dda di lobi u. A di mi meke moiti fu libi enke fa Gadu wani, meke mi de a libi ete. Efu mi á be kengi mi libi, kande den be o kii mi, enke fa den kii son wan fu den mati fu mi di be e bokusu. Den yali di mi dini Yehofa a den moo piisii yali aini mi libi.”\nNÁ GI ABAA!\nSan u mu du te wi e wakiti a kaba fu a goontapu ya? Wi á mu feegete taki a fasi fa wi e libi, bun gi Gadu. Wi o fende teego libi tu. „Neen meke wi á mu weli fu du bun, bika te a yuu doo, wi o si den wini, efu wi á gi abaa” (Galasiyasama 6:8, 9). Meke Yehofa yeepi i fu holidoo. Meke a yeepi i fu abi den manii di o yeepi i fu pasa „a gaan banawtu” libilibi. Boiti dati, meke a yeepi i fu tan dini en anga piisii, winsi tesi e miti i.—Openbaring 7:9, 13, 14; Yakowbesi 1:2-4.\nWi e biibi taki Yehofa o pai u te u holidoo, bika a sabi a wooko di wi e du gi en. A sabi fa u lobi en, anga den sani di wi e du fu soi taki u lobi a nen fi en. Efu u tan dini en anga piisii, wi o de enke a psalm sikiifiman David. David be taki: „Ala yuu mi e pakisei Yehofa. Mi ná o bangula, bika a de a mi leti-ana. Neen meke mi e piisii tuutuu. Eeye, mi e piisii gaan piisii. Sani o waka bun anga mi tu.”—Psalm 16:8, 9.


Sama sete a toowlibi? Saide a sete en? | Wakititolen\n„Yehofa Gadu taki: ’A á bun fu a man wawan tan. Mi o meke wan sama gi en di fiti en, wan sama di sa yeepi en.’”—GENESESI 2:18.\nSaide u sa taki a toowlibi a wan kado di Gadu gi u?\nFa a toowlibi be de fanafu a ten fu Adan te enke a ten fu Yesesi?\nSan o yeepi wan Kelesten fu sabi efu a mu toow?\n1, 2. (a) Sama sete a toowlibi? (b) San a fosi man anga uman be e fusutan fu a toowlibi? (Luku a fowtow na a bigin.)\nSAMA e si a toowlibi enke wan sani di de fanowdu. Sama sete a toowlibi? Saide a sete en? Wi o fusutan a toowlibi moo bun efu u sabi den sani ya. Wi o si den wini fu a toowlibi moo bun tu. Di Gadu be meke a fosi man Adan, a be gi en a wooko fu gi den meti nen. Ma Adan be si taki ala den meti be abi den paa, neen wawan á be abi ’wan sama di fiti en efuso wan sama di sa yeepi en’. Na a sani de meke Gadu meke Adan siibi dipi. A puu wan bansabon fi en, neen a meke wan uman. Baka dati Yehofa tyai a uman gi Adan. Neen a toon en uman. (Leisi Genesesi 2:20-24.) A sani ya e soi taki a Yehofa seefi sete a toowlibi.\n2 Baka omen yali, Yesesi be taki a sani di Yehofa be taki aini a dyali fu Eden. A be taki: „Neen ede meke wan man o gwe fika en mma anga en dda. A o tan anga en uman, da den o toon wan sikin” (Mateyesi 19:4, 5). Adan anga en uman be musu e fusutan taki den be fiti, bika a wan bansabon fu Adan Gadu be teke meke a uman. Noiti Yehofa be wani wan man anga en uman paati. A á be wani wan man abi omen uman efuso wan uman abi omen man.\nA TOOWLIBI A WAN FU DEN SANI DI YEHOFA SETE\n3. Saide Gadu sete a toowlibi?\n3 Ná pikin piisii Adan be piisii di a fende a uman. Bakaten a kai en Efa. Efa be e fiti Adan. Yehofa be meke en fu a yeepi en. A toowlibi fu den be e gi den piisii (Genesesi 2:18). Gadu be sete a toowlibi fu di a be wani goontapu fuu anga libisama (Genesesi 1:28). Den pikin be o lobi den mma anga den dda. Ma baka wan pisiten den pikin ya be o gwe fika den mma anga den dda, da den be o go sete den osufamii. A hii goontapu be o fuu anga libisama. A den sama ya be o meke a goontapu ya toon wan paladeisi.\n4. San pasa anga a fosi toowlibi?\n4 Sani á waka bun anga a fosi toowlibi, di Adan anga Efa taangayesi Gadu. „A fosi sineki” di den e kai Saatan Didibii be koli Efa. A taigi en taki efu a nyan wan fu den sii fu a bon fu „sabi bun anga ogii”, a be o sabi sani di a á be sabi ete. A be o sabi san bun anga san ogii. Efa á lesipeki Adan enke a edeman fu a osufamii, bika a á taki anga en fosi a nyan a sii. Adan dati holibaka gi en uman, bika di Efa gi en a sii, a nyan tu. A so a taangayesi Gadu.—Openbaring 12:9; Genesesi 2:9, 16, 17; 3:1-6.\nA wan enkii fasi fa sani sa waka bun aini a toowlibi, a te man anga uman e aliki Yehofa. Te den nai gi taawan a fowtu fu den sani di den du\n5. San wi e leli fu a fasi fa Adan anga Efa piki Yehofa?\n5 Di Yehofa kai Adan anga Efa a kuutu, neen Adan gi en uman a fowtu. A taki: „Na a uman di i gi mi, gi mi a sii fu a bon, neen mi nyan.” Efa dati gi a sineki a fowtu. A taki na a sineki koli en (Genesesi 3:12, 13). Adan anga Efa be e suku ala sowtu sani fu soi saide den taangayesi Yehofa. Yehofa be sitaafu den fu a sani di den du. A toli fu Adan anga Efa e leli u wan sani! Ai soi u taki a wan enkii fasi fa sani sa waka bun aini a toowlibi, a te man anga uman e aliki Yehofa. Den á mu e gi taawan a fowtu fu den sani di den du.\n6. San a tekisi fu Genesesi 3:15 e leli u?\n6 Winsi fa Saatan meke a fosi man anga uman taangayesi Yehofa aini Eden, tokuso Yehofa taki wan polofeititoli di e soi taki libisama o abi wan bun libi aini a ten di e kon. (Leisi Genesesi 3:15.) A polofeititoli de, e soi taki „a pikin fu a uman” be o masi Saatan. Ala den engel a hemel di e libi enke fa Yehofa wani, de enke wan uman gi Yehofa. A o meke wan fu den engel ya „masi” Didibii. A pikin fu a uman, o gi sama a okasi fu fende a libi di a fosi man anga uman be abi. Ala den sama di e libi enke fa Gadu wani o fende a okasi fu libi fu teego a goontapu, enke fa Yehofa abi a pakisei.—Yohanisi 3:16.\n7. (a) San pasa anga a toowlibi fanafu di Adan anga Efa taangayesi Gadu? (b) Fa man anga uman mu tyai denseefi aini a toowlibi?\n7 Di Adan anga Efa taangayesi Gadu, a toowlibi fu den á waka bun. A sani de meke a toowlibi fu den bakapikin nai waka bun tu. Ala den umanpikin fu den, be o meke pikin anga pen. Umansama be o go e angii fu den man. Den manengee be o go e fooseli den uman. Den be o du ogii anga den efuso taigi den hati sani. A den sani ya wi e si aini a ten ya (Genesesi 3:16). Yehofa wani ala manengee lobi den osufamii. A wani den uman saka denseefi a den man ondoo (Efeisesama 5:33). Efu man anga uman e taki fiti anga denseefi, den o poi losi omen polobelema.\nA TOOWLIBI FANAFU A TEN FU ADAN TE ENKE A FUUDU\n8. Fa sani be waka anga a toowlibi fanafu a ten fu Adan te enke a ten fu a Fuudu?\n8 Fosi Adan anga Efa dede, den meke omen manpikin anga umanpikin (Genesesi 5:4). Kain, a fosi manpikin fu den, be toow anga en famii. Lamek wan fu den bakapikin fu Kain, na a fosi man di be libi anga tu uman (Genesesi 4:17, 19). Fanafu a ten fu Adan te enke a ten fu Nowa, a wantu sama namo be e dini Yehofa. Wantu fu den sama ya a Abel, Heinok, Nowa anga en osufamii. Beibel taki aini a ten fu Nowa „den manpikin fu a tuu Gadu si fa den umanpikin fu libisama be moin. Neen den bigin teke ala den wan di den wani enke den uman”. Ma Gadu á be meke engel fu libi anga uman. Boiti dati, den pikin di den meke anga den uman, a be gaan gadyaa man. Den be e kai den Neifilim. A ten de, „libisama be e du somen ogii a goontapu”. Boiti dati „a soso ogii den be e pakisei aini den ati”.—Genesesi 6:1-5.\n9. San Yehofa du anga den ogii sama aini a ten fu Nowa? San wi e leli fu a sani di pasa na a ten de?\n9 Yehofa be taki a be o sungu a goontapu anga wataa, da ala den ogii sama be o dede. Nowa, a be wan „peleikiman fu leti-du” (2 Peitilisi 2:5). Ma den sama á be e aliki den sani di Nowa be e taigi den. A soso den sani di den be gwenti du ala dei den be e poti pakisei. Wan fu den sani ya na a toow di den be e toow. Yesesi be taki, den sama fu a ten fu u be o de enke den sama fu a ten fu Nowa. (Leisi Mateyesi 24:37-39.) Aini a ten ya, a omen sama nai aliki a bun nyunsu fu a Kownukondee di wi e paati. Wi e paati a bosikopu ya fosi a ogii goontapu ya poli. San wi e leli fu a ten fu Nowa? Wi e leli taki wi á mu meke sani enke toow efuso a meke di u wani meke pikin, toon a moo pelensipali sani gi u te da u feegete taki a dei fu Yehofa de koosube.\nA TOOWLIBI BAKA A FUUDU TE ENKE A TEN FU YESESI\n10. (a) Fa sama e si a didon di sama e didon anga denseefi? (b) Saide den sama di toow sa waka a Abalaham anga Sala baka?\n10 A wan kodo uman Nowa be abi. Ala den boi fu Nowa be abi wan uman tu. Ma baka a Fuudu, a omen man be e libi anga omen uman. Aini son kondee sama e si a didon di man anga uman e didon anga denseefi enke wan lawlaw sani. Son leisi na a biibi fu den e gi den taanga-sikin fu du a sani de. Di Abalaham anga Sala be go a Kana-an, den be e tan koosube fu sama di á be e lesipeki a toowlibi. Yehofa be poli Sodom anga Gomora fu di den sama fu den foto ya á be e tyai denseefi bun. Abalaham á be de enke den sama fu den foto ya. Abalaham a be wan bun man. Den uman di toow, sa waka a Sala baka, bika a be e lesipeki en man. (Leisi 1 Peitilisi 3:3-6.) Abalaham be du ala san a be poi fu meke en boi Isaki toow anga wan uman di e dini Yehofa. Na aseefi sani Isaki du gi en boi Yakopu. A Yakopu na a afo fu den 12 lo fu Islayeli.\n11. Fa a Weiti fu Mosesi be e yeepi den Islayelisama?\n11 Bakaten, Yehofa meke wan kuudei anga a foluku fu Islayeli. A gi den a Weiti fu Mosesi. A weiti ya be e soi man anga uman di be e dini Yehofa san den be mu du fu sani waka bun aini a toowlibi. A be e taki fa sani mu waka te wan man abi omen uman. A be e soi den tu taki den á be mu toow anga sama di nai dini Yehofa. (Leisi Deitolonomi 7:3, 4.) Te den be abi wan gaan polobelema aini a toowlibi, den be sa go a den gaanwan fu kondee fu yeepi den. A weiti be e yeepi man anga uman tu fu den á didon anga wan taa sama boiti den toowpaa, fu den á dyalusu efuso e denki taki a taawan e du sani di á fiti. Winsi fa a weiti be e gi den pasi fu booko toow, tokuso a be e kibii a man anga a uman. Wan fu den sani di a Weiti be e taki, a taki wan man be sa booko toow efu en uman du „wan sani di á fiti” (Deitolonomi 24:1). A Beibel nai taki finifini san a den sani „di á fiti”. Ma tokuso a man á be poi booko toow fu lawlaw sani ede.—Lefitikesi 19:18.\nNOITI I MU GWE FIKA I TOOWPAA\n12, 13. (a) Fa den man be e libi anga den uman aini a ten fu Maleyaki? (b) San o pasa anga wan dopu Kelesten di toow anga wan taa sama man efuso wan taa sama uman?\n12 Aini a ten fu a polofeiti Maleyaki, a omen man be e fika den uman fu lawlaw sani ede. Den man ya be e booko toow fu toow anga wan moo yonkuu uman efuso wan uman di nai dini Yehofa. Aini a ten fu Yesesi den Dyu be e fika den uman fu „iniiwan pikin sani” (Mateyesi 19:3). Yehofa e buuse a booko di sama e booko toow fu lawlaw sani.—Leisi Maleyaki 2:13-16.\n13 Aini a ten ya, a foluku fu Yehofa e si a paati di man anga uman e paati enke wan sani di á bun. Neen meke den nai paati lawlaw. Ma kon u taki wan dopudopu Kelesten di toow didon anga wan taa sama toowpaa, neen a booko a toow fi en fu a sa toow anga a sama ya. Efu sowan Kelesten á soi taki a sani di a du e hati en, den o puu en na a kemeente, bika a kemeente a wan peesi pe sama e libi wan kiin libi (1 Korentesama 5:11-13). Fosi den teke sowan Kelesten baka, a mu du sani di e soi taki a kengi. A mu soi taki ai hati en tuutuu taki a du sowan sani (Lukasi 3:8; 2 Korentesama 2:5-10). Beibel á taki o langa den owluman mu puu wan sama fu a kemeente fosi den teke en baka. Son leisi ai teke wan yali efuso wantu yali fosi a sama soi taki a sani di a du e hati en tuutuu. Ma winsi den teke sowan sama baka, tokuso a o abi fu „gi Gadu faantiwowtu fu a sani di a du”.—Romesama 14:10-12; luku De Wachttoren fu 15 februari 1980 blz. 31, 32.\nA TOOWLIBI FU DEN KELESTEN\n14. Sowtu wini a Weiti fu Mosesi tyai gi a foluku?\n14 A foluku fu Islayeli wooko anga a Weiti fu Mosesi moo enke 1500 yali. A Weiti ya tyai omen wini gi a foluku fu Gadu. A be e soi den san den mu du te den be abi polobelema aini a osufamii. Boiti dati, a be e seeka den gi a ten di a Mesiyas be o kon (Galasiyasama 3:23, 24). Di Yesesi dede, a foluku fu Gadu á be e wooko anga a Weiti fu Mosesi moo. Gadu be sete sani taa fasi (Hebrewsama 8:6). Gadu á be gi den Kelesten pasi fu du son sani di a Weiti fu Mosesi be e gi den pasi fu du.\n15. (a) Fa Gadu wani Kelesten si a toowlibi? (b) San wan Kelesten mu holi a pakisei te a wani booko toow?\n15 Wan leisi neen wan Faliseiman akisi Yesesi wan sani fu a toowlibi. Yesesi piki en taki, Gadu be gi den Islayelisama pasi fu booko toow di a be gi den a Weiti fu Mosesi, ma a ná a sani de a be abi a pakisei di a sete a toowlibi (Mateyesi 19:6-8). A sani di Yesesi piki en e soi taki, Kelesten mu si a toowlibi enke fa Gadu be sete en na a bigin (1 Timotiyesi 3:2, 12). Fu di den sama di toow „a wan sikin,” meke Gadu á wani den paati. A lobi di den lobi Gadu anga a lobi di den lobi denseefi o yeepi den fu den á paati. Efu wan man booko toow anga en uman sondee a uman du ogii neen osu efuso wan uman booko toow anga en man sondee a man waka gi en, den ná abi a okasi fu toow moo (Mateyesi 19:9). A wan Kelesten seefi mu luku efu a o gi en toowpaa paadon te a waka gi en. Efu a wan di waka, soi taki a sani di a du e hati en, da na a taawan mu luku efu a wani gi en paadon, enke fa a polofeiti Hoseya be gi en uman Gomer paadon di a du ogii neen osu. Na a sani ya Yehofa du tu di a foluku fu Islayeli be soi taki den ogii di den be du be e hati den (Hoseya 3:1-5). Ma efu wan Kelesten sabi taki en toowpaa waka gi en, neen a didon anga en, da a sani de wani taki a gi en paadon. Beibel nai gi den a okasi fu booko toow moo.\n16. San Yesesi taki fu den sama di poi tan sondee den toow?\n16 Yesesi taki, a wan enkii sani di sa meke wan Kelesten booko toow, a te en toowpaa waka gi en efuso te a du ogii neen osu. Baka dati a taki fu den sama di á toow. A taki: „Meke den sama di poi, tan sondee fu toow” (Mateyesi 19:10-12). A omen sama á wani toow fu di den wani dini Yehofa sondee fu sani puu den pakisei. A fiti fu u gafa ala den sama de!\n17. San o yeepi wan Kelesten fu sabi efu a mu toow?\n17 San o yeepi wan sama fu sabi efu a mu toow? A sama seefi mu luku efu a poi tan sondee fu toow. A apostel Pawlesi be e gafa den sama di á wani toow. Ma a taki: „Ma fu di hululibi de na ala se, meke wan man mu abi en uman, wan uman seefi mu abi en man.” A taki tu: „Ma efu den á poi holi denseefi, meke den toow, bika a moo bun fu toow, pe fu den fii fu den e moo den.” Ma te wan sama toow, da a sani de e yeepi en fu a á du sani di á fiti. Sani enke a pee di sama e pee anga den sen peesi, efuso taa sani di á fiti. Ma den sama di wani toow mu luku tu efu den doo a yali fu toow. Pawlesi taki: „Ma efu wan sama á toow, neen a si enke ai tyai enseefi a wan fasi di á fiti, efu a á yonkuu tumisi, neen a wani toow, da meke a toow” (1 Korentesama 7:2, 9, 36; 1 Timotiyesi 4:1-3). Nawan sama mu gi wan yonkuuwan taanga-sikin fu toow, fu di den fii fi en e fooseli en. Bika kande a yonkuuwan á kaba fu tyai den faantiwowtu fu a toowlibi.\n18, 19. (a) Fa a toowlibi fu wan Kelesten e bigin? (b) San wi o luku aini a taa artikel?\n18 A toowlibi fu wan Kelesten e bigin te wan dopu baala toow anga wan dopu sisa. Den mu lobi Yehofa anga den hii ati. A lobi di den lobi denseefi mu meke den wani tan den hii libi anga denseefi. Yehofa o meke sani waka bun gi den, bika den du san Beibel taki. Den „toow anga wan bakaman fu „Masaa” (1 Korentesama 7:39). Sani o waka bun aini den toowlibi efu den e wooko anga den leli fu Beibel ala yuu.\n19 Nownow wi e libi aini „den kiiboi dei”. A omen sama ná abi den manii di o yeepi den fu abi wan bun toowlibi (2 Timotiyesi 3:1-5). Aini a taa artikel wi o taki fu wantu tekisi di o yeepi Kelesten fu abi wan toowlibi di e gi den piisii winsi san e pasa. A sani ya o yeepi den tu fu tan waka na a pasi di e tyai sama go a teego libi.—Mateyesi 7:13, 14.


A moo gaan kado di Gadu gi libisama—Saide a wan gaan sani?\nLEISI AINI Acholitongo Afrikaans Albaniya-tongo Almeniyatongo Amhareisitongo Arabiatongo Aserbaiyanitongo Aserbaiyanitongo Aymaratongo Bakratongo Baskirtongo Bataks (Karo) Bataks (Toba) Bauletongo Biak Bikoltongo Bislamatongo Bulgariatongo Choltongo Chuvashtongo Dangmetongo Deinsitongo Digortongo Doisritongo Drehu-tongo Efiktongo Eisikondeetongo Eksosatongo Estitongo Ewetongo Fensitongo Fidyitongo Fontongo Fransitongo Garifunatongo Gatongo Georgiatongo Grikitongo Guaranitongo Guntongo Haiti Kriorotongo Hawsatongo Hebrewtongo Hiligainontongo Hinditongo Hirimotutongo Hmong (wit) Hongariatongo Ibanag Ibantongo Igbotongo Ilokotongo Indoneisiatongo Ingrisitongo Isokotongo Italiatongo Javaans Kabiyetongo Kambodyatongo Karen (S’gaw) Kasaktongo Katalantongo Ketyuwatongo (Ankas) Ketyuwatongo (Ayakutyo) Ketyuwatongo (Bolifiya) Ketyuwatongo (Kusko) Kikambatongo Kikaondetongo Kikongotongo Kikuyutongo Kilubatongo Kimbundutongo Kinyarwandatongo Kirgisitongo Kiribatitongo Kirunditongo Kisongetongo Kitongatongo (Malawi) Koerdisch, Kurmanji (Kaukasus) Kongotongo Koreya-tongo Krowâsiatongo Kurmanyitongo, Kurdia (sirilis-alfabet) Kwangalitongo Kwanyamatongo Lingalatongo Litoniyatongo Lomwetongo Lufaletongo Lugandatongo Lukonsotongo Lundatongo Luotongo Makuatongo Malagasitongo Malayalamtongo Maleisitongo Maltatongo Mambwe-Lungutongo Mamtongo Mapudunguntongo Masatektongo (Huwatala) Masedoniya-tongo Mauritius Kriorotongo Mayatongo Mbunda Miyanmartongo Mongoliyatongo Mooretongo Nahuataltongo (Gerero) Nahuataltongo (Huwasteka) Nahuataltongo (Noord-Puebla) Ndongatongo Nepalitongo Ngangela Ni-weitongo Niastongo Nidebeletongo Nidebeletongo (Zimbabwe) Nisematongo Norwegatongo Nyanekatongo Okanisitongo Oromotongo Oseitiatongo Otetelatongo Pangasinantongo Papiamentutongo (Aruba) Papiamentutongo (Korsow) Persiatongo Potogisitongo Pôlsutongo Quichua (Chimborazo) Quichua (Imbabura) Rarotongatongo Rosiyatongo Rumeiniatongo Runyankoretongo Rutorotongo Salomon eilanti pidgin Samowatongo Sangotongo Sebuwanotongo Seisyel-èilanti Kriorotongo Senatongo Sepeditongo Serfiatongo Serfiatongo (Romesma-alfabet) Sesotho (Lesotho) Sesotho (Zuid-Afrika) Setswanatongo Sibembatongo Sidamatongo Silositongo Sinhalatongo Sinyanyatongo Slofeiniatongo Slowâkiatongo Sneisitongo Kanton (Fosiwan) Sneisitongo Mandarin (fosiwan Sneisitongo Mandarin (makrikiwan) Spanyorotongo Sramakatongo Sranantongo Sulutongo Swahilitongo Swahilitongo (Kongo) Swatitongo Sweidsitongo Syitongatongo Syonatongo Tagalogtongo Tahititongo Taitongo Tamiltongo Tatartongo Telugutongo Tetun Dili Tiftongo Tigrinyatongo Tok Pisintongo Tongantongo Torkutongo Toyolabaltongo Tsongatongo Tswatongo Tsyilubatongo Twitongo Tyekiatongo Tyitumbukatongo Tyityewatongo Tyiyaotongo Tyokwetongo Tzeltaltongo Tzotziltongo Ukrainitongo Umbundutongo Urdutongo Urhobotongo Vendatongo Vietnameisitongo Walisitongo Waray-Waraytongo Wayuunaikitongo Wolaitatongo Yapantongo Yorubatongo Zandetongo\nOn ten yu e si wan kado fu wan gaan sani? Kande a den fo sani ya yu o luku: (1) a sama di gi yu a kado, (2) saide a gi yu en, (3) a moiti di a sama meke fu gi i a kado (4) i be abi a sani di a gi i fanowdu. Te wi e pakisei den sani ya, da wi o si a kado di Gadu gi u enke wan gaan sani. A kado ya na a dede di a meke Yesesi dede gi u.\nA SAMA DI GI YU A KADO\nWi e lobi son kado, kande fu di a wan bigiman gi wi en efuso wan sama di wi e lesipeki. Son kado á dii seefi, tokuso wi e lobi en. Kande a wan famii fu u di u lobi efuso wan mati fu u gi wi en. Na a sani ya be meke Jordan di kai aini a taa artikel be lobi a kado di Russell be gi en. Fa a toli ya mu meke u si a dede di Yesesi kon dede gi u?\nA fosi sani, a taki Gadu „sende a wan kodo manpikin fi en kon a goontapu, fu a sa yeepi u fu fende a libi” (1 Yohanisi 4:9). Na a sani ya meke u lobi a kado ya. Sama á de di bigi moo Gadu. Wan psalm sikiifiman be sikiifi taki: „A yu di den e kai Yehofa, a yu wawan na a Moo Gaan Gadu fu hii goontapu” (Psalm 83:18). Sama á de di bigi moo Yehofa di be sa gi u so wan kado.\nDu fu tu sani, Gadu a „wi Dda” (Yesaya 63:16). Saide u sa taki a sani ya? Bika neen gi u libi. Ai solugu u tu, leti enke fa wan bun dda e solugu en pikin. Gadu be e kai a foluku fi en Efrayim. A taigi den taki: „A ná Efrayim na a manpikin di mi lobi noh? . . . Mi e fii gi en. Winsi fa, mi o abi tyali ati anga en” (Yelemiya 31:20). A letiso Gadu e fii gi den sama di e dini en aini a ten ya. A Gadu meke u. En a u mati anga u Dda tu. Neen meke u mu teke den sani di ai du gi u fu bigi.\nSAIDE A SAMA GI YU EN\nTe wan sama gi u wan kado fu di a lobi u, da ai bigi gi u. Ai bigi gi u tu te u sabi taki a ná sama dwengi en fu gi wi a kado. Wan sama di lobi gi taawan sani nai gi sama sani fu di a wani den gi en sani baka.\nA di Yehofa lobi u, meke a sende en manpikin kon a goontapu fu dede gi u. Beibel taki: „Na a fasi ya Gadu soi taki a lobi u di a sende a wan kodo manpikin fi en kon a goontapu.” Saide a sende en kon a goontapu? „Fu a sa yeepi u fu fende a libi” (1 Yohanisi 4:9). A musu Gadu be musu du a sani ya? Nono. A ’paiman di Yesesi pai fu fii wi’ a wan fasi fa Gadu e soi u taki a abi „bun-ati.”—Romesama 3:24.\nSaide a kado di Gadu gi u e soi taki a abi „bun-ati?” Beibel taki: „Tokuso Gadu soi wi taki a lobi u fu di a meke Kelestesi dede gi u, aladi u be de sondu sama ete” (Romesama 5:8). Gadu lobi u tuutuu, neen meke a yeepi u, bika wi a sondu sama di á poi yeepi useefi. Wi á be fiti fu fende a kado ya. Wi á poi pai Gadu baka tu. A kado di a gi u na a moo gaan sani di wan sama du fu soi taki a lobi taawan.\nA MOITI DI A SAMA MEKE\nTe wan sama meke taanga moiti fu gi u wan kado, da ai bigi gi u. Te wan sama de kabakaba fu gi u wan sani di a be lobi tuutuu, da wi e moo lobi a sani di a gi u.\nGadu be „sende a wan kodo Manpikin fi en kon” (Yohanisi 3:16). Nawan sama á de di Yehofa lobi enke Yesesi, tokuso neen a sende kon dede gi u. Di Gadu be e meke hemel anga goontapu, Yesesi be de neen se e wooko anga en. ’A be e meke Yehofa piisii’ (Odo 8:30). Yesesi na a „Manpikin di a lobi”, a „abi denseefi manii fu Gadu di sama á poi si anga ain” (Kolosesama 1:13-15). Noiti ete tu sama be lobi denseefi so.\nTokuso Gadu á „mombii wi a wan kodo manpikin fi en” (Romesama 8:32). Na a moo bun sani di a be abi a gi u, bika a be lobi en manpikin moo ala taa sani.\nA WAN SANI DI WI ABI FANOWDU TUUTUU\nAi bigi gi u te wan sama gi u wan sani di wi abi taanga fanowdu. Kon u taki i siki tokotoko, ma wan deesi de di sa yeepi i, fu yu á dede. Ma i ná abi a moni fu bai en. Efu wan sama taigi i taki a o bai a deesi gi i, a o bigi gi i, ná so noh? Sani á be o de di be sa bigi gi i moo a sani ya.\n„Leti enke fa Adan meke ala sama e dede, a so Yesesi o meke ala den sama di dede kon a libi baka” (1 Korentesama 15:22). Ala wi na Adan bakapikin, neen meke ala wi e „dede”. Wi á poi lon gi siki anga dede. Useefi á poi puu den sondu fu u, fu u toon Gadu mati. Enke sondu libisama, wi á poi meke taawan fende „libi.” Beibel e soi taki: „Winsi san den du, nawan fu den poi fii wan taa sama. Den á poi pai Gadu fu fii wan taawan . . . Noiti wan sama o poi pai en” (Psalm 49:7, 8). Wi abi yeepi fanowdu tuutuu, bika useefi á poi pai a paiman fu komoto aini sondu. Efu ná Gadu be yeepi u, noiti u be o fende yeepi.\nA di Gadu lobi u tuutuu, meke a pai fu a „deesi” gi u fu wi á dede. Na a deesi ya meke u „fende libi baka”. Fa a dede fu Yesesi e meke u fende libi baka? A buulu fu „Yesesi, e kiin ala den sondu fu u”. Te wi e biibi taki a buulu fu Yesesi e tyai wini gi u, da Gadu o gi u paadon fu u sondu. A o gi u teego libi tu (1 Yohanisi 1:7; 5:13). Sowtu wini den sama di dede o fende fu a dede fu Yesesi? „A wan sama meke dede kon a goontapu, neen meke a wan sama [Yesesi] o meke dede sama weki baka tu.”—1 Korentesama 15:21. *\nNoiti Gadu be gi libisama wan kado di bigi enke a dede di Yesesi dede gi u. Taa sama á soi u taki den lobi u na a fasi ya ete. Nawan sama meke a moiti di Gadu meke ya. Winsi sowtu kado wan sama be o gi u, a á be o doo a sani di Gadu du, bika a dede fu Yesesi e fii wi fu sondu anga dede. Neen meke nawan kado de enke a kado di Gadu gi u.\n^ paragraaf 19 Efi i wani sabi moo fu a weki di Gadu o weki sama baka, da i sa luku kapitel 7 fu a buku San Bijbel e leri wi trutru? A Yehofa Kotoigi meke a buku ya. I sa fende en a www.jw.org/srn.\nText Fasi fa i sa download sani A WAKITITOLEN No. 1 2017 | Yu e si a kado di Gadu gi libisama enke wan gaan sani?


Poti a Kownukondee a fesi, ná poti taa sani a fesi (Mateyesi 6) | Wakititolen\nLEISI AINI Bataks (Karo) Bataks (Toba) Bauletongo Biak Bislamatongo Choltongo Drehu-tongo Fransitongo Garifunatongo Groenlandtongo Haiti Kriorotongo Hmong (wit) Ibantongo Ingrisitongo Italiatongo Javaans Kaktikuel-tongo Kambodyatongo Karen (S’gaw) Kasaktongo Ketyuwatongo (Ankas) Ketyuwatongo (Ayakutyo) Ketyuwatongo (Kusko) Kikongotongo Kilubatongo Kimbundutongo Kisitongo Kisongetongo Kongotongo Krio Laostongo Lingalatongo Makuatongo Maltatongo Mamtongo Masatektongo (Huwatala) Mauritius Kriorotongo Miksetongo Misotongo Nadautongo Nahuataltongo (Gerero) Nahuataltongo (Huwasteka) Nahuataltongo (Noord-Puebla) Nahuataltongo (centraal) Ngaberetongo Ngangela Niastongo Nyanekatongo Nyungwe Okanisitongo Otetelatongo Pidgin (Kameroen) Potogisitongo Quichua (Imbabura) Seisyel-èilanti Kriorotongo Senatongo Spanyorotongo Sramakatongo Swahilitongo (Kongo) Tahititongo Talapanektongo Totonaktongo Toyolabaltongo Tsongatongo Tswatongo Tsyilubatongo Tzeltaltongo Umbundutongo Urundtongo Walisitongo Wayuunaikitongo\n„U mu tan poti [Gadu] Kownukondee a fesi, da wi o fende ala den taa sani tu.”—LUKASI 12:31.\nSINGI: 40, 98\nSaide den sani di wi abi fanowdu anga den sani di u wani a ná aseefi?\nSaide wi á mu e feti a gudu baka?\nSaide yu e biibi taki Yehofa poi solugu i ala dei?\n1. Saide den sani di wi abi fanowdu anga den sani di u wani a ná aseefi?\nA WANTU sani namo wi abi fanowdu fu tan a libi. Den sani ya a nyanyan, koosi, anga wan tanpeesi. Ma den sani di u wani ipi te, wi á poi kai ala. Somen sama á sabi taki a ná ala den sani di den wani, den abi fanowdu tuutuu.\n2. San a wantu sani di sama wani?\n2 Son leisi a ná aseefi sani wan sama di e tan a wan gudu kondee anga wan sama di e tan a wan pooti kondee, e wani. Aini son kondee, sama e wani sani enke telefon, gaan bolomu efuso dyali. Aini taa kondee, sama e wani dii koosi, gaan osu efuso dii wagi. Ma winsi pe wi e tan efuso omen moni wi abi, efu wi á luku bun wi o wani sani di u ná abi fanowdu. Wi o bigin wani sani di wi á poi bai tu.\nLUKU BUN FU YU Á FETI A GUDU BAKA\n3. On ten u sa taki wan sama lobi gudu?\n3 On ten u sa taki wan sama lobi gudu? A te wan sama e feti fu gudu pe fu a meke moiti fu toon bun mati anga Gadu. Gudu e toon a moo pelensipali sani gi en. Te wan sama lobi gudu, winsi abi den sani di a abi fanowdu, a nai sai en. Ala yuu ai wani moo. Winsi wan sama ná abi tyaipi moni efuso winsi a nai bai dii sani, tokuso a sa lobi gudu. A sani ya sa meke a nai poti a Kownukondee a fesi moo.—Hebrewsama 13:5.\n4. Fa Saatan e koboloiki den sani di „ain wani” fu koli u?\n4 Saatan wani u biibi taki a te wi abi omen sani fosi wi o de koloku. Neen meke ai koboloiki a goontapu anga den sani di „ain wani” fu meke u feti a gudu baka (1 Yohanisi 2:15-17; Genesesi 3:6; Odo 27:20). A omen lekalaama wi e si efuso yee, pe sama e gi u taanga-sikin fu bai nyun sani. I bai wan sani kaba fu di a be moin gi i efuso fu di i si en a wan lekalaama? Te a sani ya miti i, a bakaten fosi yu e si taki yu á be abi a sani fanowdu tuutuu. Efu wi e tan bai sani di u ná abi fanowdu, a libi o moo taanga gi u. Den sani ya sa puu u pakisei na a dini di wi e dini Yehofa. Den sa meke u ná abi ten fu sutudeli Beibel, seeka gi komakandaa, go a komakandaa anga fu go a peleikiwooko ala wiki. Ná feegete san a apostel Yohanisi be taki: „A goontapu anga den fii di den sama fu a goontapu abi ná o de moo.”\n5. San sa pasa anga wan sama di wani gudu namonamo?\n5 Saatan wani u feti a gudu baka, a á wani u koboloiki u kaakiti fu wooko gi Yehofa (Mateyesi 6:24). Efu anga gudu wawan wi e booko wi ede, u ná o de koloku. Wi o abi omen booko ede. Boiti dati wi o lai paiman. San moo ogii, a taki u ná o fitoow Yehofa anga en Kownukondee moo (1 Timotiyesi 6:9, 10; Openbaring 3:17). Yesesi taki „a wani di sama wani taa sani” de enke maka bon, di e tapu wan sii fu goo efuso fu meke nyanyan.—Malikisi 4:14, 18, 19.\n6. San a toli fu Baruk e leli u?\n6 Pakisei Baruk, a seketasi fu Yelemiya. Di a bigin „suku gaan sani”, neen Yehofa membee en taki Yelusalem be o poli dyonson. Boiti dati Yehofa paamisi Baruk taki a be o meke a tan a libi (Yelemiya 45:1-5). Baruk be sabi taki na a sani de wawan Yehofa be o du gi en. Yehofa á be o kibii den gudu fu den sama te Yelusalem be o poli (Yelemiya 20:5). Nownow, a dei di a ogii goontapu fu Saatan o poli de koosube. Neen meke nownow a ná a yuu fu meke moiti fu abi omen tenti sani. Boiti dati, winsi fa u lobi den sani di wi abi nownow, wi á mu denki taki baka a gaan banowtu wi o abi den ete.—Odo 11:4; Mateyesi 24:21, 22; Lukasi 12:15.\n7. San wi o luku now? Saide wi o taki fu a sani ya?\n7 San o yeepi u fu solugu useefi anga wi osufamii sondee fu puu u pakisei na a moo pelensipali sani? San o yeepi u fu wi á feti a gudu baka? San o yeepi u fu wi á booko wi ede tumisi anga den sani di wi abi fanowdu? Den sani di Yesesi be taki na a mongo o yeepi u (Mateyesi 6:19-21). Meke u leisi Mateyesi 6:25-34 da u taki fi en. Den tekisi ya o gi u taanga-sikin fu poti a Kownukondee a fesi. Den o yeepi u fu wi á poti taa sani a fesi.—Lukasi 12:31.\nYEHOFA E GI U SAN WI ABI FANOWDU\n8, 9. (a) Saide wi á mu booko wi ede tumisi anga den sani di wi abi fanowdu? (b) San e soi taki Yesesi sabi libisama?\n8 Leisi Mateyesi 6:25. Yesesi be sabi taki den bakaman fi en be e booko den ede anga san den be o nyan, diingi efuso san den be o wei. Neen meke di den de na a mongo a taigi den taki: „Wi á booko wi ede anga a libi fu u moo.” Yesesi be wani yeepi den fu fusutan saide den á be mu booko den ede anga ala den sani ya. A be sabi taki winsi den be abi son sani fanowdu, efu den e booko den ede tumisi, den be o feegete a moo pelensipali sani. Yesesi be lobi den bakaman fi en, neen meke di a taki anga den na a mongo, a wasikoi den ete fo leisi gi a sani ya.—Mateyesi 6:27, 28, 31, 34.\n9 Ma saide Yesesi taki wi á mu booko wi ede anga san wi o nyan, diingi efuso san wi o wei? A wani a be wani soi u taki u ná abi den sani ya fanowdu? Nono. Te u ná abi moni fu bai den sani ya, wi e booko wi ede. Yesesi be sabi a sani ya. A sabi san libisama abi fanowdu. A sabi tu taki a libi be o taanga gi den bakaman fi en „aini den kiiboi dei” (2 Timotiyesi 3:1). Aini a ten ya, a omen sama á poi fende wooko. Boiti dati, sani e dii namo. A omen kondee sama pooti te beina den ná abi nyanyan. Taawan ná abi nawan sani fu nyan. Ma Yesesi be sabi taki a libi fu wan sama pelensipali moo nyanyan. A be sabi tu taki ’a sikin pelensipali moo koosi’.\n10. Di Yesesi leli den bakaman fi en begi, san a soi taki mu de a moo pelensipali sani?\n10 Fosi Yesesi taki anga den bakaman fi en na a mongo, a be leli den taki den mu begi den Dda a hemel den sani di den abi fanowdu. Den be sa begi taki: „Gi wi a beele di wi abi fanowdu tide” baa (Mateyesi 6:11). Bakaten a taigi den taki den be mu begi taki: „Gi wi a beele di wi abi fanowdu tide baa” (Lukasi 11:3). A sani ya á wani taki na ala yuu u mu e pakisei fa wi o fende den sani di wi abi fanowdu. Yesesi taigi den bakaman fi en taki, a begi di u mu begi fu Gadu Kownukondee kon, pelensipali moo a begi di u mu begi fu fende den sani di wi abi fanowdu (Mateyesi 6:10; Lukasi 11:2). Yesesi yeepi den bakaman fi en fu den á booko den ede moo. A soi den fa Yehofa e solugu den sani di a meke.\n11, 12. San wi e leli fu a fasi fa Yehofa e solugu den foo di e fee a tapu? (Luku a fowtow na a bigin.)\n11 Leisi Mateyesi 6:26. U mu „luku den foo di e fee a tapu bun”. Winsi fa foo nyoni, tokuso den e nyan ipi. Efu foo be bigi enke libisama, den be o nyan ipi moo libisama. Foo e nyan sii, sani enke kakaaka, anga woon. Den ná abi fu paandi fu fende nyanyan. Yehofa e gi den san den abi fanowdu (Psalm 147:9). Ma tokuso, Yehofa nai poti a nyanyan a den mofu. A denseefi mu go suku en. Ma Yehofa e solugu taki den fende en.\n12 Yesesi be sabi taki en Dda be o solugu libisama, leti enke fa ai solugu den foo.  (Luku a pisi: Ete wan pelensipali sani.) (1 Peitilisi 5:6, 7). Ma, leti enke den foo, wi á mu lesi. U mu paandi efuso wooko fu fende moni fu bai nyanyan. Efu u meke moiti, da Yehofa o meke sani waka bun. Boiti dati, te u ná abi nyanyan efuso moni, a poi yeepi u fu fende san wi abi fanowdu. Wan fasi fa ai du a sani ya, a te sama gi u sani. Yehofa e yeepi den foo tu fu fende wan tanpeesi. A gi den a koni fu meke nesi. Boiti dati a Yehofa meke den sani di den foo abi fanowdu fu meke den nesi. Yehofa poi yeepi wi anga u famii tu fu fende wan peesi fu tan.\n13. San e soi taki libisama pelensipali moo foo?\n13 Baka di Yesesi membee den bakaman fi en fa Yehofa e solugu den foo, a akisi den taki: „Wi á bun moo den noh?”(Luku Lukasi 12:6, 7 tu.) Kande Yesesi be e pakisei a dede di a be o dede gi libisama di a taki a sani ya. Yesesi á dede gi foo anga meti. A wi a dede gi, fu u sa libi fu teego.—Mateyesi 20:28.\n14. San wan sama á poi du winsi ai booko en ede?\n14 Leisi Mateyesi 6:27. San Yesesi be wani taki di a taki: „On du fu u sa booko en ede anga a libi te da a libi moo langa?” A ná te wi e booko wi ede anga den sani di wi abi fanowdu, da wi o libi moo langa. Efu wi e booko wi ede tumisi, da a sani de sa meke u siki. Boiti dati a sa tyai dede gi u.\n15, 16. (a) San wi e leli fu a fasi fa Yehofa e solugu den leiliboomiki? (Luku a fowtow na a bigin.) (b) San u mu akisi useefi? Saide u mu akisi u seefi den sani ya?\n15 Leisi Mateyesi 6:28-30. Wi e fii bun te u wei wan moin koosi, moomoo te wi e go peleiki efuso te wi e go a komakandaa. Ma u mu booko wi ede anga koosi? Yesesi be membee den bakaman fi en fa Yehofa e solugu den sani di a meke. Yesesi taki fu ’den leiliboomiki di e goo aini den wei’. Kande a Leiliboomiki ya na a wan di den e kai gladiool efuso tulp. Den boomiki ya nai nain koosi, ma toku den moin te neen Yesesi taki: „Salomo sowan gendee kownu seefi, á be e wei moin enke den boomiki ya.”\n16 Pakisei san Yesesi taki baka dati: „Efu Gadu e meke den sani di e goo aini den wei, e wei moin so . . . , da yu á si enke a o poi gi wi di abi pikinso biibi koosi fu wei noh?” A ná abi misi a o gi u. Ma den bakaman fu Yesesi be abi moo biibi fanowdu (Mateyesi 8:26; 14:31; 16:8; 17:20). Den be mu biibi taki Yehofa be wani yeepi den. Den be mu biibi tu taki Yehofa o yeepi den. Fa a de anga wi? Wi e biibi taki Yehofa o solugu u?\n17. San sa poli wi anga Yehofa?\n17 Leisi Mateyesi 6:31, 32. A omen sama di á sabi Yehofa e meke moiti fu abi moo moni anga gudu. Efu u be o waka a den baka, da wi anga Yehofa á be o de mati moo. U sabi taki Yehofa a u Dda, a lobi u. Wi e biibi taki efu u du san a wani, da u poti en Kownukondee a fesi, a o gi u san wi abi fanowdu. A o gi u moo enke dati seefi. Wi e si tu taki te wi anga Yehofa a mati, wi e piisii tuutuu. Na a sani ya e yeepi u fu tifeedi te wi abi nyanyan anga koosi.—1 Timotiyesi 6:6-8.\nYU E POTI A KOWNUKONDEE FU GADU A FESI?\n18. San Yehofa sabi fu ibiiwan fu u? San a o du gi u?\n18 Leisi Mateyesi 6:33. Efu wi e poti a Kownukondee a fesi, Yehofa o gi u ala den sani di wi abi fanowdu. Yesesi yeepi u fu fusutan saide u sa biibi a sani ya. A taki: „I Dda di de a hemel sabi taki yu abi den sani ya fanowdu.” Yehofa sabi san wi abi fanowdu, winsi useefi á sabi taki wi abi den fanowdu (Filipisama 4:19). A sabi sowtu wan fu den koosi fu u á bun moo. A sabi taki yu anga i famii abi tanpeesi fanowdu. Yehofa o yeepi u fu fende den sani di wi abi fanowdu.\n19. Saide wi á mu booko wi ede anga san o pasa aini a ten di e kon?\n19 Leisi Mateyesi 6:34. Yesesi be taigi den bakaman fi en ete wan leisi taki: „Ná booko yu ede.” Yehofa o gi u san wi abi fanowdu ala dei. Neen meke a á de fu u booko wi ede tumisi anga san o pasa a ten di e kon. Efu wi e booko wi ede tumisi, dati o soi taki a useefi wi e fitoow. Da wi anga Yehofa sa poli. Neen meke a Yehofa u mu fitoow.—Odo 3:5, 6; Filipisama 4:6, 7.\nPOTI A KOWNUKONDEE A FESI DA YEHOFA O SOLUGU I\nSan i si enke i sa du fu fende moo ten fu dini Yehofa? (Luku paragraaf 20)\n20. (a) San a wantu sani di i sa du gi Yehofa? (b) San i sa kengi fu man du moo gi Yehofa?\n20 A be o de wan tyali sani efu u be o go e meke moiti fu fende omen sowtu sani te da u ná abi kaakiti fu wooko gi Yehofa moo. A den sani di u mu du gi Yehofa mu de den moo pelensipali sani gi u. I si enke i sa foloisi go a wan kemeente di abi peleikiman fanowdu? I man pionili? Efu yu e pionili kaba, yu e pakisei fu go na a Kownukondee Peleikiman Sikoo? I si enke i sa teke wan dei aini a wiki fu go yeepi a Betel efuso a den kantoo pe den e poti buku a taa tongo? Kande i sa poti i nen fu go yeepi bow Kownukondee zaal wantu dei aini a wiki. Sidon pakisei san i sa du fu fende moo ten fu du moo gi Yehofa. A faki „ Luku san i sa du fu fende moo ten fu dini Yehofa” e soi wantu sani di i sa du. Begi Yehofa fu a yeepi i fu sabi san i mu du. Da i meke moiti fu kengi wantu sani.\n21. San o yeepi i fu yu anga Yehofa toon bun mati?\n21 Yesesi leli u taki u mu poti a Kownukondee a fesi. A sani ya e yeepi u fu wi á booko wi ede tumisi anga den sani di wi abi fanowdu. Wi anga Yehofa o toon bun mati, bika wi e biibi taki a o solugu u. Wi e leli fu á bai ala san u wani efuso san u si a lekalaama, winsi wi abi a moni fu bai en. Te u kengi son sani fu man du moo gi Yehofa, da a sani de e yeepi u fu u biibi á swaki. Ai yeepi u tu fu ’holi a tuutuu libi taanga’.—1 Timotiyesi 6:19.\n^  (paragraaf 12) Son yuu son wan fu den sama di e dini Yehofa nai abi sani fu nyan. Efi i wani sabi saide Yehofa e fika den sani ya fu pasa, luku a artikel „Aksi fu leisiman” aini A Waktitoren fu 15 september 2014 blz. 22.\nLuku san i sa du fu fende moo ten fu dini Yehofa\nSikiifi den sani di yu abi taanga fanowdu\nNá bai sani di i ná abi fanowdu\nLuku omen moni yu o koboloiki fu bai den sani di yu abi fanowdu ala wiki efuso ala mun * (Luku a maiki a ondoo)\nSeli, gi sama, efuso towe den sani di i ná abi fanowdu\nPai i paiman gawgaw\nNá meke a wooko fi i teke ala i ten\nSeeka sani fu du moo aini a peleikiwooko\n^ paragraaf 58 Luku a artikel „Gebroiki yu moni nanga koni—Fa yu kan du dati?” aini A Waktitoren fu 1 yuni 2011, blz. 9.


Meke moiti fi i biibi á swaki, te i de aini wan kemeente di e taki wan taa tongo | Wakititolen\nLEISI AINI Bataks (Karo) Bataks (Toba) Bauletongo Biak Bislamatongo Choltongo Chopi Drehu-tongo Fransitongo Garifunatongo Groenlandtongo Haiti Kriorotongo Hmong (wit) Ibantongo Ingrisitongo Italiatongo Javaans Kambodyatongo Kaqchikel (Centraal) Karen (S’gaw) Kasaktongo Ketyuwatongo (Ankas) Ketyuwatongo (Ayakutyo) Ketyuwatongo (Kusko) Kikongotongo Kilubatongo Kimbundutongo Kisitongo Kisongetongo Kongotongo Krio Laostongo Makuatongo Maltatongo Mamtongo Masatektongo (Huwatala) Mauritius Kriorotongo Misotongo Nadautongo Nahuataltongo (Gerero) Nahuataltongo (Huwasteka) Nahuataltongo (Noord-Puebla) Nahuataltongo (centraal) Ngaberetongo Ngangela Niastongo Nyanekatongo Nyungwe Okanisitongo Potogisitongo Quichua (Chimborazo) Quichua (Imbabura) Romanitongo (Zuidsei fu Grikikondre) Seisyel-èilanti Kriorotongo Senatongo Spanyorotongo Sramakatongo Tahititongo Talapanektongo Totonaktongo Toyolabaltongo Tswatongo Tsyilubatongo Tyokwetongo Tzeltaltongo Umbundutongo Urundtongo Walisitongo Wayuunaikitongo\n„Mi e kibii den sani di i taigi mi enke gudu aini mi ati.”—PSALM. 119:11.\nSINGI: 142, 92\nSan yeepi Daniyeli anga a sama di sikiifi Psalm 119 fu den toon Yehofa mati?\nSan o yeepi den baala anga sisa di go yeepi a wan kemeente di e taki wan taa tongo, fu den biibi á swaki?\nFa mma anga dda sa yeepi den pikin fu den anga Yehofa toon mati?\n1-3. San na a moo pelensipali sani gi u? (b) San e miti den baala anga sisa di e leli wan taa tongo? Sowtu akisi wi o luku? (Luku a fowtow na a bigin.)\nAINI a ten ya, a omen Yehofa Kotoigi e meke moiti fu leli „sama fu ala nasi, lo anga tongo” enke fa Beibel be taki a fesi (Openbaring 14:6). Yu a wan fu den sama di e leli wan taa tongo? Son zendeling e go yeepi a wan kondee di abi peleikiman fanowdu. Taa baala anga sisa e tan aini den kondee, ma den e yeepi a wan kemeente di e taki wan taa tongo.\n2 A moo pelensipali sani di wan sama di e dini Gadu mu du, a moiti a mu meke fi en anga en osufamii biibi taanga (Mateyesi 5:3). Ma son yuu, wi e du omen sani te, da u nai abi ten fu sutudeli. Ma den sama di e yeepi a wan kemeente di e taki wan taa tongo abi taa booko-ede.\n3 Den baala anga sisa di e yeepi a wan kemeente di e taki wan taa tongo, abi fu leli a tongo di a kemeente e taki. Boiti dati, den mu meke ten fu sutudeli (1 Korentesama 2:10). Fa den o poi du a sani ya, efu den nai fusutan ala den sani di den e yee a komakandaa? Saide mma anga dda di e yeepi a wan kemeente di e taki wan taa tongo, mu meke moiti fu a waaleiti doo den pikin ati?\nWAN SANI DI SA SWAKI U BIIBI\n4. Gi wan toli di e soi san sa swaki u biibi.\n4 Te u nai kaba fusutan den sani di wi e yee a komakandaa, da a sani de sa swaki u biibi. Di Nehemiya be go a Yelusalem baka, a be si taki son wan fu den pikin, á be poi taki Hebrewtongo (Leisi Nehemiya 13:23, 24.) Fu di den pikin ya á be poi fusutan a Wowtu fu Gadu, meke den á be poi du sani enke fa Yehofa wani.—Nehemiya 8:2, 8.\n5, 6. San wantu baala anga sisa di e yeepi a wan kemeente di e taki wan taa tongo kon fusutan? Saide a sani de pasa?\n5 Son mma anga dda di e yeepi aini wan kemeente di e taki wan taa tongo, kon si taki den pikin fu den biibi kon swaki. Fu di den pikin nai fusutan ala den sani di den e yee a komakandaa, meke den nai fende taanga-sikin fu du san den leli. Wan baala den e kai Pedro anga en osufamii foloisi komoto a Zuid-Ameekan, go tan a Australiya. A baala ya taki: „Te wi e taki fu Beibel u mu e fusutan en bun. Den sani di wi e taki mu e doo wi ati.”  (Luku a pisi: Ete wan pelensipali sani.)—Lukasi 24:32.\n6 Te wi e leisi aini wan taa tongo, a nai doo wi ati enke te wi e leisi aini u mamabee tongo. Boiti dati, a taanga fu peleiki aini wan taa tongo. A sani ya sa meke u biibi kon swaki. Neen meke te wi e meke moiti fu holibaka gi wan kemeente di e taki wan taa tongo, u mu meke moiti fu wi anga Yehofa á poli.—Mateyesi 4:4.\nDEN MEKE MOITI FU DEN ANGA YEHOFA Á POLI\n7. Fa den Babilonsama puubei fu dwengi Daniyeli fu libi enke fa den wani? Fa den puubei fu dwengi en fu dini den gadu fu den?\n7 Di den tyai Daniyeli anga den mati fi en go a Babilon, den Babilonsama be e dwengi den fu libi enke fa den wani. Den be e dwengi den tu fu dini den gadu fu den. Fa den du a sani ya? Den leli den „a tongo fu den Kaldeyasama”. Boiti dati den gi den Babilon nen (Daniyeli 1:3-7). A nen di den gi Daniyeli e gei a nen fu Bel, a moo pelensipali gadu fu Babilon. Kande Kownu Nebukadnesar be wani soi Daniyeli taki den gadu fu Babilon taanga moo Yehofa, a Gadu fu Daniyeli.—Daniyeli 4:8.\nDaniyeli be e ’ondoosuku den santa buku’ di be de aini Hebrewtongo, neen meke a á gwe fika Yehofa\n8. San Daniyeli be e du fi en biibi á swaki?\n8 Di Daniyeli be de a Babilon, den be e gi en den switi nyanyan fu a kownu. Ma Daniyeli „be poti neen ede” taki a á be o pasa den weiti fu Gadu (Daniyeli 1:8). A be e „ondoosuku den santa buku” di be de aini Hebrewtongo, neen meke a á gwe fika Yehofa di a be de aini wan taa kondee (Daniyeli 9:2). Baka 70 yali di a tan a Babilon, sama be sabi en enke Daniyeli ete, a Hebrew nen fi en.—Daniyeli 5:13.\n9. Fa a sama di sikiifi Psalm 119 be e si Gadu Wowtu?\n9 A sama di sikiifi Psalm 119 be abi fu holidoo, di son wan fu den bigiman fu a kownu be e soso en. Ma a fende taanga-sikin aini Gadu Wowtu. A sani ya yeepi en fu a á libi enke den sama fu a ten fi en (Psalm 119:23, 61). A meke a Wowtu fu Gadu saka go aini en ati.—Leisi Psalm 119:11, 46.\nMEKE MOITI FI I BIIBI Á SWAKI\n10, 11. (a) San u mu holi a pakisei te wi e sutudeli Gadu Wowtu? (b) Gi wan toli di e soi san u mu du fu man du a sani ya.\n10 Winsi fa u mu du omen sani aini a kemeente, efuso a wookope, tokuso u mu teke ten fu sutudeli. U mu holi a Osufamii Anbegi tu (Efeisesama 5:15, 16). A ná leisi namo u mu e leisi. A ná seeka namo u mu e seeka fu gi piki a komakandaa, ma u mu meke moiti fu a Wowtu fu Gadu doo wi ati tu. Den sani di wi e leli, mu taanga u biibi.\n11 Fu man du a sani ya, u mu wooko anga koni. Te wi e sutudeli, wi á mu e pakisei san taawan abi fanowdu namo, ma u mu luku san wi abi fanowdu tu (Filipisama 1:9, 10). U mu holi a pakisei taki te wi e seeka gi a peleikiwooko, komakandaa anga lezing, a ná ala yuu wi e poti pakisei a useefi. U mu si a sani ya enke te wan sama e boli nyanyan seli. Te ai boli ai tesi a nyanyan, ma a sani de á poi holi en a libi. Na ala dei a mu boli gusontu nyanyan gi enseefi. Na aseefi sani u mu du tu. Efu u wani u biibi taanga, u mu e sutudeli Beibel ala yuu. A sani ya, o yeepi u fu wi anga Yehofa toon bun mati.\n12, 13. Saide somen baala anga sisa e sutudeli Beibel aini den mamabee tongo?\n12 A omen baala anga sisa di go yeepi a wan kemeente pe den e taki wan taa tongo, si taki a moo bun fu sutudeli aini den „mamabee tongo” (Toli 2:8). Den zendeling di go yeepi a taa kondee seefi sabi taki den sani di den e yee a komakandaa, á sai fu taanga den biibi.\n13 Alain e leli Persiyatongo wan sani fu 8 yali kaba. A taki: „Te mi e seeka gi komakandaa aini Persiyatongo, na a tongo seefi mi e poti pakisei. Mi e meke moiti fu sabi a tongo bun, den sani di mi e leisi nai doo mi ati. Neen meke, mi e meke ten fu sutudeli Beibel anga den buku fu u, aini mi mamabee tongo.”\nMEKE MOITI FU YEEPI I PIKIN\n14. San mma anga dda mu du? Saide den mu du a sani ya?\n14 Mma anga dda mu meke moiti fu a waaleiti doo den pikin ati. Wan baala den e kai Serge anga en uman Muriel, yeepi moo enke dii yali a wan kemeente di e taki wan taa tongo. Den be kon si taki a boi fu den di abi 17 yali, á be e piisii te a be e go a peleikiwooko anga komakandaa. Muriel taki: „A boi fu u be lobi peleiki aini Faansi, en mamabee tongo. Ma fu di a á be poi taki a taa tongo, meke a be e buuse a peleikiwooko.” Serge taki: „Di u si taki a sani ya be e tapu a boi fu u fu go a fesi, neen u foloisi go a u kemeente baka.”\nMeke moiti fu a waaleiti doo i pikin ati (Luku paragraaf 14 anga 15)\n15. (a) San o yeepi mma anga dda fu sabi efu den mu foloisi go a wan taa kemeente? (b) Sowtu taanga-sikin Deitolonomi 6:5-7 e gi mma anga dda?\n15 San sa yeepi mma anga dda fu sabi efu den mu foloisi go na a kemeente di e taki a tongo di den pikin fu den e moo fusutan? Den mu luku efu den poi efuso efu den abi ten fu yeepi den pikin fu lobi Yehofa, anga fu leli den taki wan taa tongo na aseefi yuu. Dati na a fosi sani di den mu du. Du fu tu, den mu luku efu den pikin wani peleiki aini a taa tongo efuso go a komakandaa na a nyun kemeente di den go. Den mu luku efu den pikin wani tan na a kemeente tu. A den sani ya mma anga dda mu luku efu den wani sabi efu den mu foloisi go a wan kemeente di e taki a tongo di den pikin e fusutan bun. Baka te den pikin biibi moo taanga, da mma anga dda sa luku efu den sa go yeepi a wan kemeente di e taki wan taa tongo.—Leisi Deitolonomi 6:5-7.\n16, 17. San e yeepi wantu osufamii fu leli den pikin fu sabi Yehofa?\n16 Son mma anga dda di de aini wan kemeente di e taki wan taa tongo, fende wan fasi fu leli den pikin fu den fu Yehofa, aini den mamabee tongo. Wan baala den e kai Charles abi dii umanpikin di abi 9 te anga 13 yali. Den de aini wan kemeente di e taki Lingalatongo. A taki: „Wi e sutudeli aini u mamabee tongo. Aini u mamabee tongo wi e holi a Osufamii Anbegi tu. Ma wi e meke ten fu leli a Lingalatongo tu. Son leisi wi e pee aini a tongo ya. A so wi e leli a tongo ya anga piisii.”\nMeke moiti fu sabi a tongo di a kemeente fi i e taki anga fu gi piki (Luku paragraaf 16 anga 17)\n17 Wan baala den e kai Kevin, abi tu umanpikin. Wan fu den abi feifi yali, a taawan abi aitin yali. Ai meke moiti fu leli den umanpikin fi en, bika den nai kaba fusutan a tongo di den e taki aini a kemeente. A baala ya taki: „Mi anga mi uman e sutudeli anga den tu umanpikin fu u aini Faansi, den mamabee tongo. Wi e meke moiti fu go a wan kemeente di e taki Faansi wan leisi aini wan mun. Te u go a fakansi, wi e go a kemeente di e taki Faansi tu.”\n18. (a) Fa Romesama 15:1, 2 sa yeepi mma anga dda fu sabi san den mu du? (b) San wantu mma anga dda taki? (Luku a pisi: Ete wan pelensipali sani.)\n18 Ala osufamii mu luku san o yeepi den pikin fu dini Yehofa.  (Luku a pisi: Ete wan pelensipali sani.) (Galasiyasama 6:5) Muriel taki, winsi fa en anga en man be wani yeepi na a kemeente di e taki wan taa tongo, tokuso den foloisi fu di den be wani yeepi a boi fu den fu lobi Yehofa. (Leisi Romesama 15:1, 2.) Nownow Serge e fusutan taki a wan bun sani den du. A taki: „Di u foloisi go na a Faansi kemeente baka, a boi fu u go a fesi te a dopu. A toon wan kowownu pionili. Nownow a wani go yeepi a wan kemeente di e taki wan taa tongo!”\nMEKE A WOWTU FU GADU DOO YU ATI\n19, 20. Fa u sa soi taki u lobi Gadu Wowtu?\n19 Yehofa lobi ala sama. A meke a Beibel aini omen tongo fu di a wani „ala sowtu sama” sabi a waaleiti (1 Timotiyesi 2:4). A sabi taki wi anga en o toon mati efu wi e leisi a Beibel aini a tongo di wi e moo fusutan.\n20 Ala u mu meke moiti fu wi anga Yehofa á poli. Wi o man du a sani ya, te wi e sutudeli Beibel aini a tongo di wi e fusutan bun. Wi o poi yeepi wi osufamii fu taanga den biibi tu. Wi e soi tu taki u lobi a Wowtu fu Gadu.—Psalm 119:11.\n^  (paragraaf 5) Son wan fu den nen aini a artikel ya kengi.\n^  (paragraaf 18) Efi i wani sabi fa i sa yeepi i pikin, luku a artikel di den e kai „Fa fu kweki pikin na ini wan tra kondre—Den problema nanga den blesi” di de aini A Waktitoren fu 15 oktober 2002.


Beibel: okanisi tongo Galasiya 2\nPawlesi miti kuutu anga den taa\n1 Namo baka tin na fo yali fosi mi go doo Jelusalem Foto baka. Mi anga Balnabasi. Mi be tyai Titesi anga mi tu. 2 Mi á be go de taki, na sama be sende kai mi. Kweti! Na Masaa Gadu be piki mi, fu go a den edeman di sama e teli de, so bigi. Bika mi mu soi den fa mi dati e soi foluku, di á de Dyu, a Bun Nyunsu. Mi go taki fiti anga den, fu buuya á sa komoto a den, fu kon poli a wooko di mi e du, soseefi du pasa kaba.\n3 We, Titesi seefi di e yeepi mi wooko na wan lala Giiki sama. Da den be sa sende en go koti maiki a manpeesi taki, na so namo a sa poi kon toon bun sama gi Masaa Gadu. Ma kweti! 4 Na wan duupu taa sama be pee biibisama, bolo kon kibii luku fa ala sani o waka de. Den be wani si efu sama di mokisa libi anga Kelestesi Jesesi komoto a weiti ondoo. Den wani dwengi u go meke weiti wooko enke basi a u tapu baka. 5 Ma wi á du san den wani. Kweti! Bika wi mu oli a Bun Nyunsu, di de Masaa Gadu bosikopu, na a leti fasi gi u anda, go doo.\n6 Den apaiti bosikopuman, di sama e teli bigi de, á be suku fu mi daai fa mi e taki Masaa Gadu bosikopu. Di mi e kai den so á wani taki, mi e teli den bigi tumisi, winsi fa den be waka anga Kelestesi Jesesi seefi. Bika a u mindii, da u nái keli taawan bigi moo taawan. Ma fa mi be taki kaba, den á be suku fu mi daai fa mi e taki Masaa Gadu bosikopu. 7 Ma den si a toli hii taa fasi. Den fusutan taki, na Masaa Gadu seefi poti mi, fu soi foluku di á de Dyu, a Bun Nyunsu. A poti Peitilisi tu, ma na fu soi Dyusama a seefi bosikopu ya. 8 A kai Peitilisi poti en kaakiti toon apaiti bosikopuman, sende go a Dyusama. Na soseefi a kai mi dati poti en kaakiti toon apaiti bosikopuman, sende go a foluku di á de Dyu. 9 Gaan tiiman fu biibiwan enke Jakowbesi, Peitilisi anga Johanisi na dii apaiti bosikopuman di si a hii toli ya. Den fusutan fa Masaa Gadu teke gaan bun ati fasi namo luku mi, fu poti mi na a wooko ya. Ne den soi taki, den o wooko makandii anga mi anga Balnabasi. Bika den seke wi ana taki, u na fu go a den foluku di á de Dyu, ma den o go a den Dyusama. 10 Wan sani namo den begi mi. Mi á mu feegete den mofina biibiwan. Mi mu feti fu yeepi den anga san den abi fanowdu. We, fu tuu, na wan sani di mi feti du ibii yuu, enke fa den be akisi mi de.\nFa Pawlesi be bali Peitilisi\n11 Ma di Peitilisi be kon na Antiyokiya Foto, da a be meke wan gaan fowtu. Ma mi á kibii en. Mi luku en ne en mindii fesi, soi en sowtu ogii a du. 12 Bika a be gwenti sidon nyan makandii anga taa foluku biibiwan. Ma a koti mofu wanten di Jakowbesi sende biibi Dyusama kon luku den biibiwan de. A feele san den o taki fi en. Bika den dati koti a maiki a manpeesi, fu toon Masaa Gadu sama di e oli weiti. 13 Namo ala taa biibi Dyu fu ape tiiki ne en baka, ala fa den sabi taki, dati á de wan leti fasi, fu wooko. Balnabasi seefi kai go a ini a ogii ya.\n14 Namo mi si taki, den nái tyai denseefi fiti fa a Bun Nyunsu taki. Ne mi kai Peitilisi poti a den taawan fesi taki: “Mi sabi fa yu de wan Dyusama di nái libi moo anga Dyu fasi. Da yu kon de enke foluku di á de Dyu. Da saide yu e fende taki, taa foluku biibiwan mu teke Dyusama fasi?” 15 Ne mi taki ete taki: “Libisama fasi, da mi anga yu, Peitilisi, na Dyusama di leli dini Masaa Gadu, na a fasi fu Dyusama anga weiti. Da wi á de taa foluku sama di wi e kai gaan takuuduman, di e booko Masaa Gadu weiti. 16 Ma u kon sabi taki, sama á poi wooko anga weiti, fu toon bun sama gi Masaa Gadu. Da na biibi di u ya seefi poti a Kelestesi Jesesi namo, meke useefi toon bun sama gi Masaa Gadu. Na dati meke wi e taki, sama á poi wooko anga weiti, fu toon bun sama gi Masaa Gadu.”\n17 Da fa useefi be mu teke biibi a Kelestesi, fu toon bun sama gi Masaa Gadu, da dati e soi fa useefi taampu enke fa takuuduman a ini foluku di á de Dyu seefi taampu. A hii toli ya e gei Kelestesi taampu a baka fu takuuduman di e booko weiti! Ma kweti! 18 Ma fu daai baka, fu wooko anga weiti taki, da a o poti mi toon bun sama gi Masaa Gadu, da na gaan ogii mi du. Bika, da mi komoto na a biibi namo, di poti mi toon bun sama gi Masaa Gadu. 19 Bika mi ya na dedewan, fu di weiti e soi taki, mi nái teli weiti, da mi mu dede. Ma na ala dati opo pasi gi mi, fu poi fende libi anga Masaa Gadu. Bika mi mokisa dede anga Kelestesi na a koloisi. 20 Da now mi e libi. Ma a ná anga miseefi taanga mi e libi moo, ma na Kelestesi e libi a mi ini solanga mi de a goontapu. Da mi abi biibi na awan kodo Manpikin fu Masaa Gadu fu yeepi mi. Bika a lobi mi te, ne a teke dede enke a paiman, fu pai a mi peesi. 21 We, na gaan bun ati fasi namo di Masaa Gadu teke luku mi so. Ne a du dati gi mi. A meke Kelestesi teke dede pai a mi peesi. Da dati á mu waka fu soso, taki sama e kon toon bun sama gi Masaa Gadu, te den wooko anga weiti. Kweti!


Saide Yehofa Kotoigi e meke komakandaa peesi, anga fa den e du man meke den?\nNigeliya, fa a be de fosi anga fa a de nownow\nA den komakandaa peesi fu Yehofa Kotoigi, de e gi sama leli fu Beibel di abi fu du anga a Kownukondee fu Gadu. A dati be de a mama toli di Yesesi be e taki fi en di a be de a goontapu ya.—Lukasi 8:1.\nA den peesi de sama e kon makandii fu dini Gadu. A den peesi ya de e kon makandii fu go du a peleikiwooko (Mateyesi 24:14). A omen sowtu fasi den meke den komakandaa peesi fu u. Sowan fu den bigi, taawan moo nyoni, ma tokuso nawan fu den bigi tumisi efuso meke gendee tumisi. Aini den bakabaka yali ya, da a omen dunsudunsu nyun komakandaa peesi u meke (wan sani fu feifi ala dei). Wi abi fu du a sani ya fu di moo anga moo sama e kon aini waaleiti. Fa wi e man du a sani ya?—Mateyesi 19:26.\nSama e poti moni fu meke den komakandaa peesi ya. De e sende den moni de gi a beikantoo, fu den meke Komakandaa peesi efuso fu seeka den.\nAla sowtu sama e yeepi fu meke den komakandaa peesi sondee fu sama pai den. Aini somen kondee den baala e sete guupu di de e kai Bow guupu fu Komakandaa peesi. Den guupu de e go a omen peesi aini wan kondee fu bow komakandaa peesi. De e go a peesi tu di á makiliki fu doo. Den e yeepi den Kotoigi a den peesi de fu meke a komakandaa peesi fu den. Aini son kondee, den poti baala di e luku a wooko fu bow komakandaa peesi. A den e seeka ala den komakandaa peesi a wan hii pisi fu a kondee. Aladi somen sama di sabi a wooko e go yeepi bow a den peesi ya, tokuso moo gaanse fu den wookoman a sama fu a kemeente seefi. Na a yeye fu Yehofa anga a taanga moiti fi en foluku e meke taki u man du ala den sani ya.—Psalm 127:1; Kolosensesama 3:23.\nFa a du kon taki Yehofa Kotoigi man meke somen komakandaa peesi a hii goontapu?\nFa Yehofa Kotoigi e holi den komakandaa fu den?\nI sabi san wi e du a den komakandaa fu wi? Yu o fondoo fu den somen kiin leli fu Beibel di yu o kisi.\nSaide Yehofa Kotoigi e meke komakandaa peesi, anga fa wi e du man meke den?


I lobi den gudu di Yehofa gi u?—Lukasi 12:34 | Wakititolen\n„Pe i gudu de, na ape yu ati o de tu.”—LUKASI 12:34.\nSan wi o du efu wi e si a Kownukondee fu Gadu enke gudu?\nSan yu o du fu soi taki i lobi a peleikiwooko?\nFa wi e fuu u magisin anga den leli fu Beibel? Sowtu wini wi o fende te wi e fuu u magisin anga den leli ya?\n1, 2. (a) Kai dii sani di Yehofa gi u enke gudu. (b) San wi o luku aini a artikel ya?\nYEHOFA na a moo gudu Sama fu hemel anga goontapu. Neen abi ala sani fiya (1 Koloniki 29:11, 12). Ma a lobi gi sama sani. Ai bigi gi u taki a gi wi omen sani di de enke gudu. San a wantu fu den gudu ya? Wantu fu den na (1) Gadu Kownukondee, (2) a peleikiwooko anga (3) den sani di ai leli u aini Beibel. Efu wi á luku bun baka wan pisiten u ná o si den sani ya enke gudu moo. A o de enke u towe den. Ma efu wi á wani lasi den gudu ya, u mu e wooko anga den ala yuu. Boiti dati, u mu e meke moiti fu u kon moo lobi den, bika Yesesi taki: „Pe i gudu de, na ape yu ati o de tu.”—Lukasi 12:34.\n2 Meke u luku san o yeepi u fu moo lobi a Kownukondee, a peleikiwooko anga den leli fu Beibel. Te wi e luku den sani ya, teke ten pakisei fa iseefi sa meke moiti fu moo lobi den sani ya.\nA KOWNUKONDEE FU GADU DE ENKE WAN DII PAREL\n3. San a man fu a ageisitoli fu Yesesi du fu bai wan kodo parel? (Luku a fowtow na a bigin.)\n3 Leisi Mateyesi 13:45, 46. Yesesi be gi wan ageisitoli fu wan man di be e bai wan sowtu dii kaala den e kai parel, da ai seli den baka. Wan dei neen a man ya go si wan parel di be dii moo ala den parel di a be sabi. A be wani a parel ya, neen meke a seli ala den sani fi en neen a bai a dii parel. A sani ya e soi taki a be lobi a parel tuutuu.\nEfu u lobi a Kownukondee enke fa a man be lobi a parel, wi o de kabakaba fu du ala sani fu holibaka gi a Kownukondee\n4. San wi o de kabakaba fu du gi a Kownukondee?\n4 San a toli fu Yesesi e leli u? Den sani di u leli fu Gadu Kownukondee, de enke a dii parel. Efu u lobi a Kownukondee enke fa a man be lobi a parel, wi o de kabakaba fu du ala sani fu holibaka gi a Kownukondee. (Leisi Malikisi 10:28-30.) Meke u luku fa tu sama du a sani ya.\n5. San Sakeyesi be de kabakaba fu du fu a Kownukondee ede?\n5 Sakeyesi a be wan man di be e piki lantimoni. A nyan sama moni te neen a kon gudu (Lukasi 19:1-9). Ma wan dei, Sakeyesi yee di Yesesi be e taki fu a Kownukondee. A be lobi den sani di a be yee, neen meke a be wani kengi a fasi fa a be e libi. A taki: „Masaa, mi o gi den pootiman afu fu den sani di mi abi. Efu mi bidiigi wan sama teke en moni, da mi o pai en fo toon fu a moni di mi fufuu.” Sakeyesi gi den sama den moni baka. A á be abi takuudu moo.\n6. Fa wan uman kengi a fasi fa a be e libi? Saide a du a sani ya?\n6 Wantu yali pasa, wan uman di be e libi anga wan taa uman be yee a Kownukondee bosikopu. A uman ya a be wan fesiman fu wan olikanisâsi di e feti gi a leti fu den man di e libi anga man anga den uman di e libi anga uman. Ma di a sutudeli Beibel, a kon si den wini di a Kownukondee o tyai gi en. A fusutan tu taki a be mu kengi en hii libi (1 Korentesama 6:9, 10). Fu di a lobi Yehofa, meke a komoto aini a olikanisâsi di a be de. A towe a uman di a be e libi anga en. A dopu aini 2009 neen a toon wan pionili aini 2010. A uman ya kengi en libi fu di a lobi Yehofa moo den takuu fii di a be abi.—Malikisi 12:29, 30.\n7. San o yeepi u fu a lobi di u lobi Gadu Kownukondee á koo?\n7 A omen fu u be abi fu kengi u libi fu holibaka gi Gadu Kownukondee (Romesama 12:2). Ma a feti di wi e feti á kaba ete. Wi á mu meke sani enke gudu anga hululibi tapu u fu lobi a Kownukondee anga u hii ati (Odo 4:23; Mateyesi 5:27-29). Yehofa gi u wan taa sani di e yeepi u fu a lobi di u lobi Gadu Kownukondee á koo.\nA PELEIKIWOOKO E YEEPI SAMA FU TAN A LIBI\n8. (a) Saide Pawlesi taki a peleikiwooko di wi e du de enke wan ’gudu di de aini doti patu’? (b) Fa Pawlesi soi taki a be lobi a peleikiwooko?\n8 Yesesi sende u fu paati a bun nyunsu fu Gadu Kownukondee (Mateyesi 28:19, 20). Apostel Pawlesi taki a peleikiwooko di wi e du, de enke wan gudu di de aini doti patu (2 Korentesama 4:7; 1 Timotiyesi 1:12). Fu di wi a sondu sama meke u de enke doti patu. Ma a bosikopu di wi e paati de enke wan gudu, bika den sama di e aliki a bosikopu ya abi a okasi fu libi fu teego. Neen meke Pawlesi taki: „Mi e du ala sani fu a bun nyunsu ede, fu mi sa paati en anga taawan” (1 Korentesama 9:23). Pawlesi du ala san a be man fu paati a bun nyunsu fu Gadu Kownukondee. (Leisi Romesama 1:14, 15; 2 Timotiyesi 4:2.) Fu di Pawlesi be lobi a bun nyunsu meke a á tapu fu peleiki winsi fa sama be e du ogii anga en (1 Tesalonikasama 2:2). San o yeepi u fu lobi a peleikiwooko enke fa Pawlesi be lobi en?\nA bosikopu di wi e paati de enke wan gudu, bika den sama di e aliki a bosikopu ya abi a okasi fu libi fu teego\n9. San a wantu fasi fa u sa soi taki u lobi a peleikiwooko?\n9 Pawlesi be e peleiki na ala okasi di a be fende, dati a wan fasi fa a soi taki a lobi a peleikiwooko. Leti enke Pawlesi anga den fositen Kelesten, wi e paati a bun nyunsu gi sama a den osu, a peesi pe tyaipi sama de anga taa peesi (Toli 5:42; 20:20). Wi e du ala san u man fu peleiki gi omen sama. Efu wi abi a okasi, u sa du a yeepi pioniliwooko efuso a kowownu pioniliwooko. U sa leli wan taa tongo, u sa foloisi go a wan peesi pe peleikiman de fanowdu aini u kondee efuso wan taa kondee.—Toli 16:9, 10.\n10. Sowtu wini Irene fende di a du san a poi fu paati a bun nyunsu?\n10 Irene, wan sisa fu Ameekankondee be wani paati a bun nyunsu gi sama di e taki Rosiyatongo. A sisa ya á toow. Aini 1993, a foloisi go a New York, a wan kulu di e taki Rosiyatongo. A 20 peleikiman namo be de ape. Baka 20 yali Irene taki: „Te anga now mi nai taki Rosiyatongo gaata.” Ma Yehofa yeepi en anga taa peleikiman fu peleiki gi sama aini a tongo ya. Nownow a sigisi kemeente de a New York di e taki Rosiyatongo. Irene sutudeli anga omen sama, 15 fu den sama ya dopu. Son wan fu den e wooko a Betel, son wan e pionili, taawan a owluman. Irene taki: „Te mi e denki den taa sani di mi be abi a okasi fu du, mi á denki sani be o de di be o meke mi piisii so.” Irene e si a peleikiwooko enke wan gudu tuutuu.\nYu e si a peleikiwooko enke gudu? Yu e meke ten fu du en ala wiki? (Luku paragraaf 11, 12)\n11. Sowtu wini wi e fende te wi e peleiki winsi fa tesi e miti u?\n11 Efu wi e si a peleikiwooko enke gudu, da leti enke apostel Pawlesi wi o tan peleiki winsi tesi e miti u (Toli 14:19-22). Na a pisiten fu 1930 te anga 1944, den be e du omen ogii anga den baala fu u aini Ameekankondee. Ma den á tapu anga a peleikiwooko. Di lanti puubei fu tapu den, den baala tyai a toli go a kuutu neen den wini. Aini 1943 Baala Knorr be taki fu wan fu den toli di u be wini na a Gaan kuutu osu fu Ameekankondee. A taki efu den baala be tapu anga a peleikiwooko, da den á be o poi tyai a toli ya go a kuutu. A taki a peleiki di den Kotoigi be e peleiki a hii goontapu, e soi taki tesi á poi tapu den fu du a wooko ya. Baala anga sisa a taa kondee wini den sowtu kuutu ya tu. A lobi di u lobi a peleikiwooko, e yeepi u fu peleiki winsi tesi e miti u.\n12. San i de kabakaba fu du?\n12 Efu wi e si a peleikiwooko enke gudu, a ná anga den yuu di wi e sikiifi na a peleikiwooko lapotu namo wi o booko wi ede. Ma wi o du san u poi fu „paati a bun nyunsu finifini” (Toli 20:24; 2 Timotiyesi 4:5). Ma san u mu leli taawan? Meke u luku wan taa sani di Gadu gi u enke gudu.\nDEN LELI FU BEIBEL DE ENKE GUDU\n13, 14. San na a „magisin” di Yesesi be kai a Mateyesi 13: 52? Fa u sa fuu a magisin ya?\n13 Du fu dii sani di Yehofa gi u enke gudu, a den sani di ai leli u. Yehofa na a Gadu di e taki a tuu (2 Samuweli 7:28; Psalm 31:5). Yehofa de enke wan Dda di á giili, neen meke a wani yeepi u fu useefi sabi a tuu. Te anga now, u leli omen sani fu di wi e leisi en Wowtu anga den buku fu a olikanisâsi. Wi e leli omen sani a den komakandaa di wi e go ala wiki anga den gaan komakandaa. Te u poti ala den sani di u leli kon a wan, da a de enke wi abi wan „magisin” enke fa Yesesi taki. „Nyun sani anga gaandi” sani de aini. (Leisi Mateyesi 13:52.) Yehofa o yeepi u fuu a „magisin” fu u, efu wi e meke moiti fu sabi den tuu leli fu Beibel enke fa sama e suku gowtu. (Leisi Odo 2:4-7.) Fa u sa du a sani ya?\n14 U mu e sutudeli Beibel anga den buku fu u ala yuu. U mu e ondoosuku sani tu. A sani ya o yeepi u fu kon si nyun sani fu a waaleiti di wi á be sabi ete (Yowsuwa 1:8, 9; Psalm 1:2, 3). A fosi Wakititolen be meke aini yuli 1879 aini Ingiisitongo. A Wakititolen ya be taki, den leli fu Beibel de enke wan boomiki di de a busi. Efu wan sama wani fende a boomiki ya, a mu teke en ten suku en. Te a fende en, a á mu tifeedi anga wan kodo, ma a mu suku moo fu a boomiki ya. A so u mu si den tuu leli fu Beibel. U mu meke moiti ala yuu fu sabi moo fu Beibel.\n15. Saide u sa si son sani di u leli enke „gaandi” sani? Sowtu wan fu den leli fu Beibel yu e si enke gudu?\n15 Di u bigin sutudeli Beibel, a omen sani u leli. Kande wi e si den enke „gaandi” sani bika a den fosi u leli. San a wantu fu den sani ya? U be leli taki a Yehofa meke ala sani. U leli san a abi a pakisei gi libisama. U leli taki Gadu sende en Manpikin kon dede gi u fu pai fu sondu anga dede. U leli tu taki Gadu Kownukondee o puu pina, da wi o abi a okasi fu libi fu teego a goontapu pe freide anga piisii o de.—Yohanisi 3:16; Openbaring 4:11; 21:3, 4.\n16. San u mu du efu a olikanisâsi fusutan wan Beibel tekisi moo kiin?\n16 Son leisi wi e kon fusutan wan Beibel polofeititoli efuso wan tekisi moo kiin. Te a sani ya pasa, a de taanga fanowdu fu go ondoosuku a fasi fa wi e fusutan a toli now. U mu teke ten sidon pakisei fi en tu (Toli 17:11; 1 Timotiyesi 4:15). A ná sabi namo u mu sabi den pelensipali sani di kengi, ma u mu meke moiti tu fu fusutan a toli finifini. A sani ya o meke a nyun sani di u leli toon wan fu den sani di de aini u magisin. Saide u mu meke a moiti ya?\n17, 18. Fa santa yeye sa yeepi u?\n17 Yesesi taki a santa yeye fu Gadu man yeepi u fu membee den sani di u be leli kaba (Yohanisi 14:25, 26). Fa ai yeepi u te wi e paati a bun nyunsu? Luku a toli fu wan baala den e kai Peter. A bigin wooko na a beikantoo fu Ingiisikondee aini 1970. A pisiten de a be abi 19 yali. Wan leisi di ai peleiki osu fu osu neen a miti wan man di be e kweki baiba. A man be pasa 40 yali kaba. Peter akisi a man efu a wani fusutan den sani di sikiifi aini Beibel. A man ya a be wan edeman fu a Dyu biibi. Den e kai den edeman ya rabi. A man dyombo, a á be poi biibi taki wan yonkuman be abi ati fu akisi en a sani de. Neen meke a be wani sabi efu Peter sabi sani fu Beibel. A akisi Peter taki: „Mi boi, aini sowtu tongo a Beibel buku Daniyeli be sikiifi?” Peter piki en taki: „Wan pisi fi en be sikiifi aini Alameisitongo.” Peter taki: „A rabi foondoo, ma mi be moo foondoo taki mi be sabi a piki. Fa mi be du sabi a piki? Di mi go a osu mi go luku den Wakititolen anga den Ontwaakt fu den mun di pasa, neen mi si wan artikel di e soi taki a buku Daniyeli be sikiifi aini Alameisitongo” (Daniyeli 2:4). A sani ya e soi taki santa yeye sa yeepi u fu membee den sani di de aini a magisin fu u.—Lukasi 12:11, 12; 21:13-15.\n18 Efu u lobi den sani di Yehofa e leli u, neen den e bigi gi u tuutuu, wi o wani poti moo sani aini a magisin fu u. Efu wi e du a sani ya, wi o de seekaseeka fu leli taawan.\nKIBII DEN GUDU FI I\n19. Saide u mu teke den gudu di Yehofa gi u fu bigi?\n19 Aini a artikel ya, u si taki u mu teke den gudu di Yehofa gi u fu bigi. Ma u mu luku bun tu fu Saatan anga a goontapu ya á meke a lobi di u lobi den gudu ya kon koo. Efu wi á luku bun, a wani di u wani wan bun wooko anga goontapu gudu sa meke wi á poti pakisei a den sani ya moo. Apostel Yohanisi be wasikoi u taki a goontapu ya anga ala den sani fi en ná o de moo (1 Yohanisi 2:15-17). Neen meke u mu meke moiti fu a lobi di wi abi gi den gudu di Yehofa gi u, á koo.\n20. San yu o du fu kibii den gudu di Yehofa gi i?\n20 U mu de kabakaba fu fika ala sani di sa meke a lobi di u lobi a Kownukondee fu Gadu koo. Meke moiti fu peleiki fayafaya. Meke moiti fu yu á lasi a lobi di i lobi a peleikiwooko. I mu e sutudeli Beibel tu. Efu yu e du den sani ya, da a leti enke yu e kibii gudu „a hemel di ná o kaba noiti. Fufuuman á poi doo anda, woon ná o man nyan en tu. Bika a pe i gudu de, na ape yu ati o de tu”.—Lukasi 12:33, 34.\nDen gudu di Yehofa gi u. Dii fu den gudu ya na a Kownukondee, a peleikiwooko anga den leli fu Beibel\nGudu a hemel: A den bun sani di wi e du di e meke Yehofa piisii. Yehofa nai feegete den sani ya. A taki a o pai u fu den sani di wi e du gi en


Beibel: okanisi tongo 1 Kolenti 11\n☰ 1 Kolenti 11 ◀ ▶\nFa Pawlesi e soi fu ede\n1 We, da tiiki a fasi fu mi enke fa mi tiiki fu Kelestesi. 2 Mi e gafa u dise, fa u e membee ala den fasi fu mi de. Soseefi u teke fu waka anga fa mi be leli u. 3 Ma mi wani leli u tu taki, Kelestesi na a ede fu ibii manengee. Masaa Gadu na a ede fu Kelestesi. Ibii manengee na a ede fi en uman. 4 Da manengee á mu wei sani tapu en ede, te ai begi. Soseefi te a de apaiti takiman a den taawan mindii. Bika, da ai gi en ede sen anga dati. 5 Ma na uman mu wei sani tapu en ede, te ai begi. Soseefi, te a de apaiti takiman a den taawan mindii. Bika a sa gi en ede sen sondee dati. A poti enseefi enke manengee di de piipii ede sondee sani tapu dati. 6 Bika efu uman á wani wei sani tapu en ede, da meke a go pii en ede fika sondee uwii tu. Ma efu dati na wan sen sani gi wan uman, da meke a tapu en ede de. 7 Bika na manengee á mu wei sani tapu en ede. Da ai soi fa Masaa Gadu meke en, fu soi en dyendee fasi taki, sani á de ne en tapu. Ma a uman meke fu soi dyendee fi en man. Da a mu tapu en ede soi taki, en man de ne en tapu. 8 Bika a ná wan pisi sikin fu a uman Masaa Gadu be teke meke a man. Ma na wan pisi sikin fu a man a be teke meke a uman. 9 Soseefi a man á be meke fu de enke yeepi fi en uman. Ma na a uman be meke fu de enke yeepi fi en man. 10 Na so meke uman mu abi wan sani di tapu en ede, fu soi taki, ai hei en man poti ne en tapu. Da den Engel*f4* di lontu wi seefi sa si fa ai tyai enseefi gi en man sowan fasi. 11 Ma enke sama di mokisa libi anga Masaa, da a man fanowdu en uman leti enke fa a uman fanowdu en man. 12 Bika Masaa Gadu be teke wan pisi sikin fu a man meke a uman, ma na uman e meke man ya tu. Na so ala sani komoto a Masaa Gadu.\n13 Da useefi teke a hii sani ya luku wegi luku efu a bun fu uman á mu wei sani tapu en ede, te ai begi. 14 Goontapu libi seefi e soi wi taki, te wan man kweki langa uwii, da ai tan wan fasi enke sani fu sen. 15 Ma uman anga langa uwii e fende gaandi fu dati. Na so a meke fu tyai langa uwii enke a sani di mu tapu en ede. 16 Da sama sa wani sitee anga a toli ya! Ma u mu luku taki, ala taa kulu biibi lontu wi e gi den man gaandi sowan fasi. Den á gwenti du taa fasi.\nTe u nyan diingi membee\n17 We, mi wani leli u wan sani ya. Bika mi á poi gafa u fa u e du en anda. U e poti nyanyan fu nyan diingi membee Masaa, ma a nái waka fu yeepi taawan. U e du ogii anga taawan de. 18 A fosi sani mi yee dise taki, te u kon makandii so, da onmen sowtu paitei sama e sidon de anga paati fasi. We, mi e si enke fu wan pisi, da ai waka so tuu. 19 Bika paati fasi mu de a biibiwan mindii. Da u sa si sowtu wan fu u na tuutuu biibiwan.\n20 We, te u poti nyanyan makandii, fu nyan diingi membee Masaa, da a nái waka enke na Masaa u e nyan diingi fu membee tuutuu. 21 Bika ibiiwan e teke san enseefi tyai kon sondee fu paati anga taawan. Da pootiwan e fika anga angii de. Ma taawan fende nyan fuu bee, te diingi duungu seefi! 22 Da fa u peefuu du so? Bika u abi osu fu nyan diingi fuu bee fosi u kon de. U á be abi fu kon du dati a mindii fu Masaa Gadu sama, fu gi pootiwan sen? U wani soi taki, u hei moo den? Fa mi mu taki a sani ya? Mi á poi gafa u!\n23 Bika Masaa seefi be leli mi ya, fa a nyan beele, diingi win membee a dede di a be teke. Meke mi leli u dati baka ya. Luku a neti di Judasi be o konkuu en. Da a be teke wan beele namo wai kon, fu ala den nyan makandii. 24 Namo a gi daa, da ai booko a beele pisipisi paati. Da ai taki: “A beele ya na mi sikin fu nyan. Da u e membee fa a teke dede pai a u peesi. Tan nyanmi en naamo seefi, fu membee a wooko di mi du de.” 25 Di den kaba nyan, ne a teke wan kan win poti taki: “A kan win ya na mi buulu fu diingi. Da u e membee fa a lon fu Masaa Gadu meke wan nyun kuudei wooko anga sama fi en. Tan diingi en naamo seefi, fu membee a wooko di mi du de.” 26 We, da ibii leisi u nyan diingi dati, da u e membee fa Masaa meke a nyun kuudei di e soi goontapu a dede fi en, te enke a sa daai kon baka.\n27 Da luku bun fu sama á nyan dati wan fasi di á fiti. Bika, da yu du wan gaan ogii anga a sikin fu Masaa, soseefi a buulu fi en. Da yu o kisi sitaafu. 28 Ma meke ibiiwan keli enseefi luku fosi a nyan a beele anga diingi fu a kan win ya. 29 Bika ibii sama sa nyan diingi. Ma sabi taki, a sa toon wan kaagi gi yu a Masaa Gadu, efu yu nái membee a sikin fu Kelestesi na a fasi di fiti. 30 Na so meke somen biibiwan a u mindii de e siki anga ala swaki so. A tyai dede gi somen de kaba seefi.\n31 Ma wegi yuseefi luku fosi i nyan. Da Masaa Gadu á sa abi fu kaagi yu sowan fasi, fu gi sitaafu. 32 Sitaafu di a o gi fu dati seefi na fu dwengi yu poti fa a wani. Da yu á sa fende sitaafu tego makandii anga goontapu sama di á wani teke biibi. 33 We, da biibiwan! Nyan makandii fu membee a dede fu Masaa. Ma tan luku taawan, fu nyan makandii de. 34 Efu na fu angii wan sama wani nyan, da meke a nyan a osu fosi. Da a sa wai gi Masaa Gadu sitaafu, fu a takuu fasi de a den taawan mindii. Kwolon! Mi tapu de fosi.\nTe mi doo u anda, mi sa leli u den taa taa sani fu a toli ya.